A bál nem megy ki a divatból, Szabadkán mulattak a fiatalok

Csárdás, kóló, kacsatánc, párostánc - csak úgy ropták a fiatalok az idei tavaszi VIFÓ bálon. Csaknem 150-en buliztak a szabadkai Zorica teremben. A jó hangulatról a Csantavéri Ifik zenekar gondoskodott.

Mulatós nótától volt hangos szombat este a szabadkai Zorica terem. A Vajdasági Ifjúsági Fórum Tavaszi báljába sok fiatal érkezett.
Bíró Leóna, Székelykeve: „Nagyon kellemes itt a légkör, kedvesek az emberek, nagyon jó a hangulat, a zenészek is nagyon jól zenélnek a teremben.”
Tévhit, hogy a bálozás hagyománya már nem divat. Épp ellenkezőleg, egyre népszerűbb a vajdasági fiatalok körében. Nem csak a csárdást, de a kólót és a kacsatáncot is szeretik.
Sípos Ella, Topolya: „A mulatós felé egyre inkább nyitnak a fiatalok, viszont a tánczene lassan kifelé megy a divatból, ami szerintem kár, mert én nagyon szeretek táncolni, de szerintem abszolút nyitottak a fiatalok a mulatós zenére és a bálokra is.”
Zabos Aurél, Zentagunaras:„- Mit gondolsz, melyik a népszerűbb manapság? A bál vagy a diszkózás?
- Egyértelműen a diszkózás, de én jobban szeretem a bált, mert lehet táncolni, lehet az emberekkel ismerkedni, sokkal közvetlenebb, meghittebb. A diszkónak is megvan a kultúrrétege és a kettő között is van átfedés, viszont az a hangos zene, a szótlanság, az ugrálás lehet valakinek tetszik, de nekem nem.”
Vajdaságban mint a magyar, úgy a szerb zenére is felállnak táncolni az emberek, ízlésektől függően. Ami biztos, a régi retró slágerekkel soha nem nyúlhatnak mellé a zenészek.

Horváth Kávai Róbert, tag, Csantavéri Ifik: „Azt vettük észre, hogy egyre inkább teret hódít az Exyu, kicsit szerbül is, a régi Jugoszláv "zabavna muzika", nem narodna, hanem inkább zabavna.”
A VIFÓ-s bálok sikere sok esetben még a szervezőket is meglepi, szinte minden alkalommal meghaladja a 150-et a résztvevők száma. Ezért is van szükség tavaszi és őszi bálra is – emelte ki Dudás Benjámin, a bál szervezője.
„Hallottam már olyat, hogy barátságok köttettek itt, volt már olyan, hogy kisebb szerelmek is. Ha valaki úgy érzi, hogy elege van a diszkóból és más ifjúsági szórakozóhelyekből, szeretne egy jót mulatni vagy közel áll a szívéhez a mulatós zene, adott az alkalom, hiszen ősszel és tavasszal is szervezünk bált. Eljön, mulat egyet, jól érzi magát.”
Miután a résztvevők hasa megtelt, a pohár kiürült, a magas sarkú lapos talpú cipőre cserélődött, folytatódhatott az éjszakába nyúló mulatság.

Bálat szerveztek a fiataloknak Szabadkán

Szombat este bálat szerveztek a fiatalok számára Szabadkán.

Szombat május 11-e volt.
A bálat a VIFÓ szervezte.
A VIFÓ a Vajdasági Ifjúsági Fórum rövidítése.
A bálban csárdás, kóló, kacsatánc és párostánc is volt.
A bálba 150 fiatal érkezett Vajdaság egész területéről.
A tavaszi VIFÓ bálat a szabadkai Zorica teremben szervezték meg.
A jó hangulatot és a jó zenét a Csantavéri Ifik zenekar biztosította.
A szervezők szerint egyre népszerűbbek a bálak
a fiatalok körében is.
Ezért van szükség tavaszi és őszi bálra is.
A szombat esti VIFÓ bálban a fiatalok
hajnalig táncoltak és szórakoztak.


Családi nap Magyarkanizsán

Gyermekprogramok, lovaglás, szamaragolás és kézműves palacsintasütés - ez várt azokra, akik vasárnap délután ellátogattak a magyarkanizsai vásártérre. A családi napot első ízben szervezte meg a Kuckó Nagycsaládosok Egyesülete.

Kellemesen telt a vasárnapdélután az első magyarkanizsai Családi napon. Kicsik és nagyok együtt, játszva élvezték a napsütéses időt, ugyanis mindenki számára akadt szórakozási lehetőség. Habonyi Hanna a sok gyermekprogram közül először a rajzversenyre jelentkezett.
„- A családot kell lerajzolni.
- És ti hányan vagytok a családban?
- Mi négyen vagyunk testvérek és ugye hatan vagyunk a családban.”
Pataki Beáta már nagyon várta a Családi napot, mert szerinte itt lehet barátkozni és érdekesnek mutatkoznak a programok.„Már elkezdtem a rajzolást, de van itt palacsintasütés is és ugrálóvár is. Az annyira engem már nem vonz.”
Nem csak a gyerekek, a magyarkanizsai szülők is örömmel fogadták a rendezvényt.
Árok Beáta: „Szerintem ez pont jó arra, hogy összejöjjünk és ilyen kereteken belül is megismerjék a családok egymást és a gyerekek számára is nagyon szépek a programok. Fiam nagyon szeret rajzolni és a légvár a kedvencünk, úgyhogy ezért is látogattunk ki ide.”
Mivel tavaly a járványhelyzet miatt Magyarkanizsán több rendezvény elmaradt, köztük családi események is, ezért döntött úgy a Kuckó Nagycsaládosok Egyesülete, hogy idén valami újjal és nagyszabásúval rukkol elő – mondta Máté Nikoletta, az egyesület elnöke. Kiemelte: „Rengeteg program van. Leginkább a gyerekeket úgy látom a lovasok érdeklik, a szamarak, pónik, lovaglás, kocsik, óriás ejtőernyő, az óriás légvárak, a kézműveseknél tombolával vártuk őket, valamint rajzversennyel. Minden gyermek kap egy kis díjat viszont az első helyezettek egy kicsit nagyobb meglepetésben részesülnek.”
A magyarkanizsai Kuckó Nagycsaládosok Egyesülete jelenleg 23 családot számol. Az illetékesek kiemelték, hogy az egyesületbe és a különféle rendezvényekre a nagycsaládosok mellett a jövőben is egyaránt várnak miden kanizsai szülőt és gyermeket.

Családi napot tartottak Magyarkanizsán

Tegnap családi napot tartottak Magyarkanizsán, a vásártéren.

Tegnap szeptember 19-e, vasárnap volt.
Magyarkanizsa 1 város és község Vajdaságban.
Gyermekprogramok, lovaglás,
szamaragolás, kézműves palacsintasütés
és ugráló vár is várta az érdeklődőket tegnap
Magyarkanizsán.
A családi napot 1. alkalommal szervezte meg
a Kuckó Nagycsaládosok Egyesülete.
A kicsik és a nagyok is nagyon jól érezték magukat
tegnap a családi napon.
A szülők is örültek a családi nap megszervezésének.


Ma kezdődik a Nyárhangoló fesztivál Palicson

A VM4K négynapos rendezvényén koncertekkel, közéleti, irodalmi, színházi kerekasztal-beszélgetésekkel, kirakodó vásárral, táncházzal, helytörténeti sétával és gyermekprogramokkal várják a látogatókat. A programokra a belépés ingyenes.

A fesztivál helyszíne Palics, ahol a Női strandon, a Vigadónál, a Bagolyvár környékén, valamint a Nyári színpadon zajlanak majd a programok. Az esemény hivatalos megnyitója ma 14 óra 45 perckor lesz a Vigadó előtti téren. A fesztivált Potápi Árpád János, a magyar Miniszterelnökség nemzetpolitikáért felelős államtitkára és Pásztor István, a VMSZ és a Tartományi Képviselőház elnöke nyitják majd meg. 21 órától pedig a magyarországi Halott Pénz együttes ad koncertet. A rendezvényen való részvétel, mindenki számára ingyenes.
NYÁRHANGOLÓ FESZTIVÁL PROGRAM
1. NAP 2022. július 7. (csütörtök)
14.00 Kirakodóvásár
Helyszín: Vigadó előtti sétány
14.00 – 18.00 Déri Múzeum – Debreceni Irodalom háza: REJTŐzködő irodalom – Rejtő Jenő időszaki kiállítás és múzeumpedagógiai nyomozás 8-99 éves korig
Helyszín: Öko-központ
14.00 Mazsorett-bemutató és a Szabadkai Fúvószenekar felvonulása
Helyszín: víztoronytól a Vigadóig
14.45 FESZTIVÁLMEGNYITÓ
Helyszín: Vigadó előtt
15.00 – 16.30 SZÍNHÁZI KEREKASZTAL – Garay Béla emlékére:
A költői színház lehetőségei
vendégek: Oberfrank Pál színművész, a Veszprémi Petőfi Színház igazgatója, Pataki András rendező, dramaturg, a Soproni Petőfi Színház igazgatója, Szarvas József színművész, Verebes Ernő író, dramaturg
moderátor: Balogh Tibor dramaturg, színikritikus
Helyszín: Vigadó, konferenciaterem
16.00 – 17.00 CENTRUM ÉS PERIFÉRIA – közéleti panelbeszélgetések
A hely szelleme
vendég: Dankó Dénes vállalkozó, turisztikai szakértő, a Kárpát-medencei Turizmus Egyesület elnöke, Hajnal Virág Miniszterelnökség Nemzetpolitikai Államtitkárságának stratégiai főosztályvezetője
moderátor: Szerda Zsófia újságíró
Helyszín: Női strand
16.00 – 18.00 Gyermekfoglalkozások (arcfestés, csillámtetkó, meglepetés kézműves foglalkozások, játszósarok) Helyszín: Béka tanya és a Palicsi Vitorlázóklub közötti füves terület
16.00 – 20.00 Művésznegyed – vajdasági művészek alkotótábora
Helyszín: Kék váza, Nagypark
17.00 – 18.30 SZÍNHÁZI KEREKASZTAL – Garay Béla emlékére:
A polgári színjátszás öröksége I.
vendégek: Bajza Viktória színművész, Póka Éva színművész, Szemerédi Bernadett színművész
moderátor: Madár Anikó újságíró, szerkesztő
Helyszín: Vigadó, konferenciaterem
17.00 – 18.00 Varró Dániel: A szomjas troll - könyvbemutató
vendég: Varró Dániel költő, műfordító
moderátor: Galán Angéla műsorvezető, újságíró
Helyszín: Női strand
17.00 – 18.30 Palics az idegenvezető szemével – helytörténeti séta (A-útvonal) Gyülekező: Víztorony
17.00 – 18.00 Pom-Pom együttes: Petike, a rosszcsont manó mulatságot szervez
Helyszín: Bagolyvár, Nagyszínpad
19.00 – 20.30 Palics az idegenvezető szemével – helytörténeti séta (A-útvonal) Gyülekező: Víztorony
19.00 – 20.00 Budapest Saxophone Quartet koncert
Helyszín: Vigadó, terasz
21.00 – 24.00 Fényfestés
Helyszínek: Bagolyvár, Nyári színpad
21.00 – 22.30 Halott Pénz koncert Helyszín: Bagolyvár, Nagyszínpad
22.00 – 24.00 Kézműves ital- és ételkóstoló
Helyszín: Nyári színpad előtere
23.00 – 24.00 Táncház a Juhász zenekarral
Helyszín: Nyári színpad előtere

Mától vasárnapig tart a Nyárhangoló fesztivál Palicson.

Ma július 7-e, csütörtök van.
Vasárnap július 10-e lesz.
A VM4K szervezi meg a 4 napos
Nyárhangoló fesztivált Palicson.
A VM4K a Vajdasági Magyar Képző-,
Kutató- és Kulturális Központ rövidítése.
A fesztiválon koncertekkel, irodalmi beszélgetésekkel,
színházi kerekasztal-beszélgetésekkel,
kirakodó vásárral, táncházzal,
helytörténeti sétával
és gyermekprogramokkal várják a látogatókat.
A programokra a belépés ingyenes mind a 4 nap.
A fesztivál helyszíne Palics, ahol a Női strandon,
a Vigadónál, a Bagolyvár környékén,
és a Nyári színpadon történnek majd a programok.
A fesztivál ünnepi megnyitója
ma 14 óra 45 perckor kezdődik
a Vigadó előtti téren.
Ma este 9 órától a népszerű magyarországi
Halott Pénz együttes ad koncertet.
A koncerten való részvétel mindenki számára ingyenes.


Falunapot ünnepelnek a hétvégén Csantavéren

Szombaton az egyre szebb és népszerűbb Cooltour Szigeten várták a szervezők programokkal a fiatalokat és időseket egyaránt. Sportversenyeket, gyermekprogramokat, főzőversenyt és sörpongot is szerveztek a rendezvényre látogatóknak.

Együtt élvezték a programokat kicsik és nagyok, helyiek és vidékiek egyaránt. Rotyogtak a bográcsok és sültek a húsok. Igazi majálisi hangulat volt. A Csikér-patak melletti teraszon pedig egész nap nagy volt a nyüzsgés, a szervezők inni- és harapnivalóval készültek a látogatók számára. Az időjárás is kedvezett a szabadtéri programoknak, így a hideg víz ellenére is többen csobbantak a fiatalok közül.
Tóth Bagi Alex:„- Nagyon hideg, jöttünk sütögetni a barátainkkal, jól érezzük magunkat.
- Mégis belemertetek ugrani.
- Bele, az elején nehéz volt, de utána könnyebb.”
A hagyományos falunapi gyalogtúra mellett strandröplabda-versenyt is szerveztek, melyre idén is több csapat jelentkezett, de kangoo bemutató is volt és idén sem hagyták ki az eseményt a borlovagok. Mivel Csantavéren nincsenek szőlészetek, az esemény kiváló alkalom volt arra is, hogy terjesszék a borkultúrát.
Seregély László, a Bajmoki Szent Trifon Borlovagrend csantavéri képviselője: „És a borkultúrához tartozó gasztronómiát. Csantavéren valamikor régen nagy hagyománya volt, ugyanis még a Törley József is csantavéri származású, lehet, hogy majd lesz, de a borkultúrát terjesszük és továbbra is meg fogjuk próbálni, hogy az emberekkel megismertessük.”
A csantavéri Cooltour Sziget lehetőséget ad arra, hogy a rokonok, barátok együtt lehessenek - hangsúlyozta András Gyuricsin Attila. A csantavéri helyi közösség elnöke kiemelte: először 2019-ben szerveztek családi napot a szigeten, akkor viszont még koránt sem pompázott ennyire.„Évről-évre újabb és újabb tartalmakkal bővül a sziget. Igazi családi szigetté nőtte ki magát. Mindenkit szeretettel várunk, nem csak a falunapi rendezvénysorozat alkalmából, hanem jön ez a szép nyár, vannak kialakított kirándulóhelyek, van strandunk, minden a helyén van, parkoló, hűvös a járművek részére, úgyhogy szeretettel várjuk mi csantavériek a vidékieket is.”
Nagyon szép és rendezett közösségi térré nőtte ki magát a helyszín - jegyezte meg dr. Pásztor Bálint, a Vajdasági Magyar Szövetség elnöke, aki szintén ellátogatott a falunapi rendezvénysorozatra.
Dr. Pásztor Bálint, elnök, Vajdasági Magyar Szövetség: „Emlékszem néhány évvel ezelőtt a móló volt, fürödni lehetett, de itt a füvön kívül más nem volt. Most már minden van gyakorlatilag. Nagyon nagy tiszteletet érdemelnek a csantavériek, hogy közösségi összefogásból ezt megtudták valósítani. Nagyon sokan járnak ide, nem csak a faluból, máshonnan is és valóban az van, hogy egyre gyakrabban jönnek össze, egyre komolyabb a kínálat. Ez valóban egy méltó helyszíne a falunap megünneplésének.”
A falunapi rendezvénysorozatnak pedig még nincs vége. Vasárnap kispályás foci, teniszverseny, valamint ünnepi műsor is várja majd az érdeklődőket.

Falunapot ünnepelnek Csantavéren

A hétvégén falunapot ünnepelnek Csantavéren.

A falunapi ünnepség tegnap kezdődött
a csantavéri Cooltour Szigeten.
Tegnap június 15-e, szombat volt.
Sportversenyeket, gyermekprogramokat,
főzőversenyt és sörpongot is szerveztek
a rendezvényre látogatóknak.
Együtt élvezték a programokat kicsik és nagyok,
helyiek és a környékbeli lakosok is.
A falunapi gyalogtúra mellett strandröplabda-versenyt is szerveztek.
Az ünnepségen bórkóstolásban is részt vehettek az érdeklődők.
A falunapi ünnepségre minden évben
egyre többen látogatnak el Csantavérre.
A falunapi rendezvénynek még nincs vége.
Vasárnap kispályás foci, teniszverseny
és ünnepi műsor is várja az érdeklődőket.
Vasárnap június 16-a, ma van.


Visszatér a Közügyek

A Pannon Televízió hírháttérműsora hétfőtől hétköznaponként 18 óra 5 perctől lesz látható a csatornánkon. A szerkesztők, a műsorvezetők és a készítők már készülnek a kezdésre.

Üresen áll még a Közügyek stúdiója. A székeken nem ülnek vendégek, és hiányoznak az operatőrök és a műsorvezető is. De ez már nem sokáig lesz így. Újra képernyőre kerül hírháttérműsorunk.
Juhász Gábor, a Közügyek felelős szerkesztője: „A hétfői Közügyekben bővebben fogunk foglalkozni a védőoltásokkal és az immunizációval. Emellett az oktatás megszervezéséről is lesz szó. Illetve a vagyon-visszaszármaztatás kapcsán bemutatjuk a horgosi Kárász-kastélyt.”
A műsorok készítésénél odafigyelünk arra is, hogy vendégeink és mi magunk is biztonságban legyünk.
Faragó Anita, a Pannon RTV produkciós igazgatója: „Vendégeinkre is ugyanazok a szabályok fognak vonatkozni, mint a Pannon RTV összes munkatársára. Érkezéskor maszkot kell viselniük. A portán megtörténik a testhőmérséklet-mérés, illetve a kézfertőtlenítés, valamint a stúdióban is maszkban fog történni a beszélgetés. Egyidejűleg egy vendég lehet bent a stúdióban.”
Soós Georgina a jövő pénteki műsort szerkeszti. Azt mondja, azért jó ez a műsor, mert lehetőséget biztosít arra, hogy az újságíró egy kicsit saját magából adjon és jó ügyeket is tudjon képviselni. Így például felkaroltuk a bajmoki Pál Gajódi Olivér ügyét.
Soós Georgina, a Közügyek szerkesztője: „A Közügyekbe szerkesztőként belecsempészhetjük azokat a témákat, amelyek számunkra különösen fontosak, amelyek a mi szívügyeink. Esetemben ez a gyermekeket, családokat érintő kérdések, a környezetvédelem vagy épp a fiatal kezdő vállalkozók bemutatása.”
A mindannyiunk életünket befolyásoló döntéseket igyekszünk közérthetően elmagyarázni, vendégeinkkel együtt pedig segítünk eligazodni a minket körülvevő információhalmazban.
Loboda Árpád, a Közügyek szerkesztő-műsorvezetője: „Legfőképpen a politikában érzem magam otthon és a gazdasági kérdésekben. Legyen az Szerbia, Magyarország vagy külpolitika, de a kultúrának bizonyos részeiben is otthon vagyok. Nagyon szeretem, ha egy kicsit szélesebben, kicsit mélyebben be tudunk számolni róla, mint a Híradóban.”
A Közügyek egy kreatív műsor. A témák között könnyebben lehet válogatni, mint a napi aktualitásokat feldolgozó Híradóban - vallja Farkas Athéne szerkesztő-műsorvezető.
„Hosszabban lehet beszélni egy-egy témáról, nem csak felületesen a fontos dolgokat kiemelve, hanem bővebben belenézve a mélyére. Jobban utánajárva különböző témáknak, amelyek nem csak minket, hanem a nézőket is érdeklik.”
Tehát a műsorvezetők, a szerkesztők, a kollégák teljesen felkészülten várják már, hogy ismét elinduljon a hírháttérműsor, a Közügyek. Ne feledjék, hétfőn 18 óra 5 perckor Közügyek a Pannon Televízióban.

Visszatér a Közügyek című műsor

Hétfőtől újra látható lesz a Pannon Televízió műsora, a Közügyek.

Hétfőtől péntekig
este 18 óra 5 perctől
lesz újra látható
a Közügyek című
műsor
a Pannon Televízióban.
A műsorvezetők,
a műsor készítői is
már nagyon várják
a hétfői kezdést.
A műsorvezetők
és a műsor készítői
már teljesen
felkészültek a hétfői
kezdésre.
A Közügyek műsorában
mindig érdekes
és fontos témákról
van szó.
A Közügyek műsorába
mindig sok vendég
érkezik.
A Közügyek műsorának
5 műsorvezetője és szerkesztője van.
A műsorvezetők és szerkesztők:
Farkas Athéne,
Juhász Gábor
Soós Georgina
Kozma Zoltán
és Loboda Árpád.
A Közügyek műsorvezetői
várják a nézőket
hétfőtől este
18 óra 5 perctől
A Pannon Televízió
képernyője elé. T


Lesz-e fehér karácsony? - a meteorológus válaszol

Az előrejelzések szerint korán érkező télre számíthatunk, komolyabb lehűlésekkel. Ezt jósolja Európának az amerikai meteorológiai szolgálat. Mi arra voltunk kíváncsiak, hogy szűkebb pátriánkban is ilyen kemény lesz-e a tél.

Marko Čubrilo újvidéki meteorológus szerint már pár hét múlva leeshet az első hó, és akár még a karácsonyunk is fehér lehet. Mindenesetre érdemes félretenni a tüzelőre valót, ha meleg szobát akarunk. Pláne, ha figyelembe vesszük a növekvő energiaárakat.
Milyen lesz az idei tél, miben fog különbözni az előzőhöz képest?
Ahogyan az ősz kezdődött, már az is különbözik az előzőtől. Ez egy igazi ősz, pedig már kicsit el is felejtettük az őszt és az esőt, pedig ezek fontosak. A tél hidegebb lesz, mint az előző, és biztosan több lesz a hó is. Úgy is mondhatjuk, hogy egy igazi tél van készülőben, amilyen régen is volt, sok hóval, főleg decemberben és januárban. Ezek igazi téli hónapok lesznek, így valószínűleg igazi havas környezetben tölthetjük majd az ünnepeket.
Miért történik a klímaváltozás?
Nagyon sok oka van, azoktól kezdve, amiket a bolygónk okoz, azokig, amelyek a Naptól és természetesen az emberektől függnek, de igazából az atmoszféra és az óceánok hatalmas rendszerek, amelyek reagálnak a hosszú időjárási időszakokra, és tízévente váltakoznak a különböző időjárási típusok. Az előző évekkel bezárult a tíz éves időszak, amikor enyhe teleink, és viszonylag friss nyaraink voltak. Az okok, ha a Föld szempontjából nézzük, létezik egy elmélet, amelyet Milutin Milanković földrajztudós vázolt fel, miszerint a Földnek változik a helyzete a Naphoz viszonyítva, bár ez sok időbe telik, de amikor megváltoztatja a dőlésszögét és a Nap körüli pályáját, természetesen megváltozik a hő eloszlása a bolygónkon. Az emberek pedig a gázkibocsátással hatnak minderre. Az első és a második ipari forradalom után a szén-dioxid koncentráció növekedett. Ez teljesen érthető. A Föld pedig úgyszólván saját maga szabályozza a hőmérsékletét.
Melyik hónapban lesz a leghidegebb, és mikor lesz a legtöbb hó?
Ezt pontosan nem tudom megmondani, túlságosan távoli még az az időszak egy pontos előrejelzéshez, de tegyük fel, hogy valószínűleg januárban lesz a leghidegebb, egyébként átlagosan is ez a leghidegebb hónap errefelé, de a december is könnyen meglephet minket, főleg a második fele. Tavaly nagyon enyhe decemberünk volt, de könnyen meglehet, hogy most a december második fele, egészen január közepéig lesz a leghidegebb, és ekkor lesz a legtöbb hó is.
Mikor fog leesni az első hó, mikor építhetünk hóembert?
Valószínűleg november végén esik majd le az első hó, valahol huszadika után. Hogy csinálunk-e hóembert, az kérdéses, valószínűleg ilyesmire nem lesz elég. Nem tudom most megmondani, mert a pontos előrejelzéshez időben közelebb kell lenni a változáshoz, hiszen tegnap este ötven liter eső esett négyzetméterenként, ez egy havi mennyiség, és 12 órán belül leesett. De valószínűleg november végén számíthatunk az első hóra.

Lesz-e fehér karácsony?

Az időjárás-előrejelzések szerint korán érkező télre számíthatunk, komolyabb lehűlésekkel.

Marko Čubrilo újvidéki meteorológus szerint
már november végén leeshet az első hó.
Marko Čubrilo meteorológus azt is elmondta,
hogy akár még a karácsonyunk is fehér lehet.
Meteorológus az az ember,
aki az időjárás alakulásával és előrejelzésével foglalkozik.
A meteorológus szerint hamarosan
megérkezhet térségünkbe a hideg tél és a hó.
A meteorológus szerint főleg decemberben
és januárban lesz hideg tél és sok hó.
Az előző években térségünkben nem volt
fehér karácsony, vagyis nem esett a hó.
Idén ez valószínűleg máshogy lesz,
és újra fehér tájban tölthetjük az ünnepeket.
Idén 2021 van.


Mosolyt sikerült csalni mindenki arcára

Idén is népes gyermeksereg örvendhetett a már hagyományosan megszervezésre kerülő Mosolytenger Gyermekfesztivál programjainak. A nagy hőség ellenére rekordszámú látogató választotta vasárnapi programként a zentai családi rendezvényt.

Garasokat gyűjtögető ifjakkal telt meg a zentai Népkert, ahol különböző ügyességi és szórakoztató játékok segítségével szerezhették meg a fesztivál fizetőeszközét.
Mrkšić Zara, Ada:„- Gyűjtöttél már garast?
- Igen.
- Most látom, hogy van a kezedben sok. Megszámoljuk, hogy hány van összesen?
- 1,2,3,4,5,6,7,8,9,10,11,12.
- Nagyon gazdag vagy. Szerinted mire jók ezek a garasok?
- Hogy ki tudok próbálni sok játékot.”
Aki kicsit nyugodtabb programra vágyott az egész délutánt betöltő program alatt, az a nagyszínpadon a palicsi Színjátszó Grund, A kis herceg című előadását tekinthette meg.
A Mosolytenger Fesztivál célja, hogy felhívja a szülők figyelmét a gyermekeikkel eltöltött minőségi idő fontosságára.
Fekete Mónika, Szaján: „Ezzel a fiammal, akivel most itt vagyok, első alkalommal, de van még kettő nagyobb, azokkal azelőtt jártunk régebben több alkalommal. A gyerek már alig várta, mert hát sok érdekes játék van persze, meg ismerkedik új gyerekekkel, új barátokat szerez.”
A zentai Szent Longinus Hagyományőrző Egyesület bemutatójával a középkor lovagi világába repítette vissza a gyermekeket.
Nagy Abonyi Szabolcs, Szent Longinus Középkori Hagyományőrző Egyesület kapitánya: „Volt egy nagyon- nagyon erős hullám, ahol nagyon komoly problémába ütköztünk azzal, hogy a gyereket nagyon nehezen tudjuk kimozdítani a digitális térből. Valami oknál fogva egyszer csak történt egy olyan nem várt változás, ahol a gyerekek kijönnek az utcára és azt láttam, hogy pálcákkal elkezdenek egy kicsit lovagosdit játszani. Visszajön egy olyan korszak, ami majdnem eltűnt.”
A helyi Ci-Fi civil szervezet által megszervezésre kerülő rendezvény sikerességét mutatja, hogy évről-évre többezres látogatottsága van a Mosolytenger Fesztiválnak. Szalai Teodóra, főszervező, Mosolytenger Gyermekfesztivál: „A szülők hajlandóak, és ez a szülők részéről egy áldozat, mert tényleg sorban állnak, és egész nap, egész délután csak azt csinálják, amit a gyerek akar, és a gyereket kísérgetik, ráfigyelnek, úgyhogy azt gondolom sikerült a célunkat elérni, ha csak egy napra is, de igen. Én biztos vagyok benne, hogy nem csak egy napról szól a szülők részéről sem.”
Lég- és ugrálóvárak, interaktív játékokat pavilonok, kirakodóvásár és a sok más program szórakoztatta gyermekeket a fesztiválon.

Megtartották a Mosolytenger Gyermekfesztivált

Tegnap került megszervezésre 12. alkalommal a Mosolytenger Gyermekfesztivál.

Tegnap június 26-a, vasárnap volt.
A Mosolytenger Gyermekfesztivált
minden évben Zentán szervezik meg.
A nagy melegben is sok család érkezett
a zentai gyermekfesztiválra.
Nagyon sok érdekes program várta
az érdeklődőket a gyermekfesztiválon.
Volt például légvár, ugrálóvár, kézműves foglalkozás,
kirakodóvásár, különböző játékok
és sok más érdekes program.
A Mosolytenger Fesztivál célja,
hogy felhívja a szülők figyelmét arra,
mennyire fontos a gyermekeikkel
minőségi időt eltölteni.


Véget ért az év legvidámabb éjszakája

Szerbiában országszerte több városban ugyan lemondták az újévi köztéri mulatságokat, ugyanakkor a szórakozóhelyeken és az éttermekben már napokkal ezelőtt lefoglalták a helyeket.

Szabadka környékén is telt házas szilveszteri mulatságok zajlottak a vendéglőkben.
Bár Szabadkán elmaradt a köztéri újévvárás, szilveszter éjszakáján sokan összejöttek a város központjában az esti órákban. Forralt bor mellett hangolódtak rá az ünneplésre. A fiatalok többsége házibuliba igyekezett.
Este tíz óra körül Kispiacon környékbeli és szabadkai tinik egy csoportja éppen házibuliba tartott. Mindenki megfogalmazta már a kívánságát a 2022-es új esztendőre.
Kormányos Ákos: „Én azt szeretném, hogy ennek az egész járványnak vége legyen, hogy rendesen tudjunk a társaságunkkal együtt elmenni bulizni, hogy többet össze tudjunk ülni.”
Hajdújárás egyik közkedvelt éttermében magyar slágerekkel szórakoztatta a közönséget a Retro Song együttes. Táncra perdült mindenki. Csonka Jung Istvánék öttagú társasággal érkeztek: „Azt remélem, hogy talán visszahúzódik a Covid. Talán jobb lesz.”
Közben az étterem konyháján folyamatosan készültek a legkülönlegesebb fogások. Remete Károly séf, a vendéglő tulajdonosa évről évre igyekszik új, kreatív ételekkel elkápráztatni a közönséget: „Lazac tatár előétellel – azt hiszem a környéken ez elég ismeretlen finomság – majd egy marhafarok consommével rukkoltunk elő, utána átmenetnek kacsamájat szolgáltunk fel. Utána egy grépfrút-kockával szeretnénk hangolni a szájízeket a főételre, ami sertésfilé colbert lesz, utána egy csokoládé mousse tatárral kedveskedünk a vendégeknek. Hajnalban az egyetlen klasszikus, a töltött káposzta és a göngyölt malac.”
Az étteremnek volt egy egészen különleges vendége is, a szabadkai születésű Gašpar Stantić, világhírű szakács, aki több mint hatvan év után tért vissza szülővárosába. Olyan hírességeknek is főzött, mint a nemrégiben leköszönt Donald Trump, volt amerikai elnök: „Nagyon sok jazz van, és különböző folklórok. Amerikában a sok kivándorolt: horvátok, magyarok, magyar zenét hallgatnak. Szilveszterkor attól függ, mit esznek, hogy milyen étterembe mennek, ott megkapják az ételeket, amit Olaszországban vagy Franciaországban készítenek.”
A legtöbb Szabadka környéki vendéglátóhelyen már jóval éjfél előtt a tetőfokára hágott a hangulat, a szilveszteri bulikban. Itt Hajdújáráson, ebben a vendéglőben fantasztikus magyar dallamokra, a legjobb mulatós zenékre mulathattak az emberek. Az Aranyeső és más hasonló dallamok kerültek elő, és a vendégek hajnalig ropták a táncot.
Sok ismert személlyel találkozott stábunk, többek között Brezovszki Roland néptáncoktatóval is: „Örülünk és egyben bizakodunk, hogy a jövőben a szervezett rendezvényeket meg lehessen tartani, bízunk benne, hogy az oltások elérik azt a hatást, hogy ne keljen ettől a fránya gonosztól félnünk, amelyet vírusnak nevezünk.”
Öröm volt nézni, hogy a tavaly szilveszteri bezártság után az emberek végre önfeledten várhatták az újesztendőt- állapította meg Fodor Erika, hajdújárási étterem- és szállodatulajdonos: „Tavaly nem adatott meg, de az idén nagyon örültek, hogy ezt meg tudtuk oldani. Igaz, hogy az oltási bizonyítvány kellett, de zokszó nélkül megcsinálták, és el is jöttek, és bulizunk, és nagyon örülnek.”
Pontban éjfélkor a visszaszámlálást követően a bulizók a magyar himnuszt végighallgatva koccintottak egy új és boldogabb 2022-es év reményében.

Elmúlt az év legvidámabb éjszakája

Tegnap este elmúlt az év legvidámabb éjszakája is.

Tegnap december 31-e, a 2021-es év utolsó napja volt.
Szerbiában több városban is lemondták
az újévi szabadtéri mulatságokat.
Szabadkán is lemondták a főtéri újévváró programokat.
Mégis sokan összejöttek a város központjában
az esti órákban.
Sokan forralt borral várták az újévet
Szabadka központjában.
A fiatalok többsége házibuliba indult.
Szerbiában országszerte szórakozóhelyeken
és éttermekben ünnepelték az emberek
az év utolsó napját.
Szabadkán és környékén is telt házas
mulatságok voltak a vendéglőkben.
Egy hajdújárási vendéglőben is sokan mulattak
szilveszter estéjén.
Az emberek jól szórakoztak,
és elmondták, abban reménykednek,
hogy hamarosan vége lesz a járványhelyzetnek.


Luca napja van

Kevés olyan nap van, amelyhez annyi hiedelem és szokás kapcsolódna, mint Luca napjához.

Ez a nap éppúgy alkalmas volt termékenységvarázslásra, mint házasság-, halál- és időjárásjóslásra, bizonyos női munkák tiltására, valamint a lucaszék készítésére. A népszokásokról Szőke Anna néprajzkutató nyilatkozott a Pannon RTV-nek:
„Kétféle Lucát különböztetünk meg. Az egyik volt a keresztény Luca, innen ered a világosság, de van egy másik vonala is. A másik pedig a gonosz Luca, amely boszorkányok alakjában jelent meg. Amihez az egész fűződik, illetve ahonnan ered a Gergely-naptár előtt, 1582 előtt, az év legrövidebb nappala és leghosszabb éjszakája az december 13-a volt. Ez eltolódott persze.”
E napon a cél elsődlegesen a tyúkok termékenységvarázslása volt. Ehhez kapcsolódott a nők munkatilalma is. Országszerte úgy tartották, ha ezen a napon fonnának vagy varrnának, akkor ezzel bevarrnák a tyúkok fenekét. A praktikák, mágikus eljárások és szövegek a tyúkok szaporaságát, tojáshozamának növekedését igyekeztek elősegíteni.
Akárcsak a téli ünnepkör más napjain, ilyenkor is jósoltak az első látogatóból a várható állatszaporulatra. A lucázó fiúknak azért is örültek, mert a hiedelem szerint, ha fiúgyermek érkezett elsőnek a házhoz, szerencse lett a tyúkok körül, ha azonban nő jött volna, a tyúkok nem tojnak és nem hevernek meg. Sőt, attól is féltek, hogy egész évben törni fognak a tányérok. A gazdasszony azért ültette le őket a konyhába, hogy a tyúkok jó ülősek legyenek. Köszöntőjükért tojást kaptak ajándékba. Luca-napkor abroncsból etették a tyúkokat, hogy szét ne széledjenek.
A női munkák egy részének tiltása a tyúkok termékenységvarázslásával volt kapcsolatos, akárcsak az előírt munkák. Általában tollat fosztottak ezen a napon, hogy a tyúkok könnyen tojjanak. Mindenfajta fejtő-, bontómunkát alkalmasnak tartottak. Luca-napkor tilalmas munkák voltak még – a varráson, fonáson kívül – a mosás, lúgozás, kenyérsütés. A Tápióságon azért nem mostak, mert attól féltek, hogy aki ezt megszegi, kővé válik.
Luca napját gonoszjáró napnak tartották az egész magyar nyelvterületen, ezért különösen védekezni kellett a boszorkányok rontása ellen. A legismertebb szokások egyike a háromlábú Luca-szék készítése. A széken állva éjfélkor felismerhették a boszorkányokat a szék készítői. Nem volt ajánlatos kölcsönadni sem, mert az elkért dolgok boszorkányok kezére kerülhettek.
Ezen a napon a jóslás is hagyomány volt. A Luca-cédula is rendkívül népszerű volt a fiatal leányok körében régen. A lányok 12 cédulára fölírtak különböző fiúneveket. Ezek közül minden nap el kellett dobni egyet anélkül, hogy megnézték volna, milyen név van ráírva. Karácsony napjára amelyik cédulán álló név megmaradt, hiedelem szerint úgy fogják hívni a lány jövendőbelijét. Gombócot is főztek. A gombócba férfineveket rejtettek cédulára írva, s amelyik a leghamarabb feljött, úgy vélték, hogy abban a gombócban rejtőzik a jövendőbeli neve.
Luca-napkor vetették el az ún. lucabúzát, ha karácsonyra szépen kizöldül, a következő esztendőre jó termést jósol. A lucabúzának különféle változatai ismertek. A Szerémségben 2–3 marék búzát vetnek el egy kis tányérba, a közepébe mécsest tesznek, olajat béllel, ami karácsonytól vízkeresztig ég. Karácsonyig kizöldül. Pacséron karácsonykor megnyírták a lucabúzát és szalaggal átkötötték. Székelykevén 12 szemet vetettek. Karácsony után a baromfinak adják. Újabban a temetőkbe is visznek lucabúzát. A Csallóközben egy tál vízbe tették a búzaszemeket, ez karácsonyra kicsírázott. Ezután tálra tették, hogy olyan gazdag legyen a termés, mint a kicsírázott gabona. A sarjak nagyságából a következő év termésére következtettek.
A Luca-napi szokások közt meg kell emlékeznünk a Luca-napi alakoskodásról. A Szerémségben a lányok öltöznek Lucának – fehér lepedővel leterítve, fehér szoknyában, az arcuk elé szitát borítva, hogy ne ismerjék fel őket. Kikérdezik a gyerekeket, megimádkoztatják őket. Aki jó, ajándékot kap, diót, mogyorót, a többit meszelővel, fakanállal ijesztgetik.
Luca-napi tréfaként a legények kicserélik a kapukat, a tetőre viszik a szekeret szétszedve, és ott ismét összerakják, a gazdák bosszúságára.

Ma van Luca napja

Luca napjához nagyon sok népszokás kapcsolódik.

Népszokás például
Luca napján,
hogy a nőknek tilos volt
fonni, sütni vagy mosni.
Luca napján az a nő
aki font, azt mondták,
hogy bevarrja
a tyúkok fenekét,
és nem lesz sok tojás.
Régen az emberek
hittek a boszorkányokban.
Népszokás volt
Luca napján például,
hogy az emberek
nem adtak
kölcsön semmit.
Azért nem adtak
kölcsön semmit
Luca napján,
mert a boszorkány
ellophatta a kölcsön adott dolgot.
A legismertebb
Luca napi népszokás
a Luca szék készítése volt.
A Luca széket
december 13-án
kezdték el készíteni
régen az emberek.
A karácsonyi
éjféli misére kellett,
hogy kész legyen
a Luca szék.
A Luca székre
felállt az ember,
és megláthatta
a boszorkányokat
a templomban.
Ezek a népszokások
nagyon fontosak
és érdekesek.
Ma már kevés ember
tartja be
a Luca napi népszokásokat.


Kijárási tilalom majálisra is

Rendeletet hozott a szerb kormány a jövő heti járvánnyal kapcsolatos intézkedésekről.

A majálisi ünnep idején, április 30-a, csütörtök 18 órától május 4-e, hétfő 5 óráig kijárási tilalom lesz érvényben Szerbiában, továbbá a jövő héttől minden nap 18 óra után egy órát sétálhatnak a nyugdíjasok a kijárási tilalom ideje alatt - olvasható a szerb kormány honlapján.
A szövegben kitérnek arra is, hogy május elsejétől, amennyiben a járványügyi helyzet azt lehetővé teszi arról is dönthet a szerb kormány, hogy lehetővé teszi a nemzetközi légi személyszállítást a vírus megakadályozását segítő szigorú intézkedések betartása mellett.
Számos intézkedést enyhített a kormány, ezek tegnap kerültek nyilvánosság elé, vagyis hétfőtől kinyithatnak az edzőtermek, szépségszalonok és a zárt piacok is.

Kijárási tilalom majálisra is

Kijárási tilalom lesz az ünnep idején is Szerbiában.

A kijárási tilalom
csütörtök este 18 órától
hétfő reggel 5 óráig fog tartani
Szerbiában.
Csütörtök április 30-a lesz.
Hétfő május 4-e lesz.
Most hétfőtől
a 65 évnél idősebbek
1 órát sétálhatnak
kedden, pénteken és vasárnap
este 18 óra és hajnali 1 óra között.
Hétfő április 27-e lesz.
Most hétfőtől újra kinyitnak
a zárt piacok,
a szépségszalonok,
és az edzőtermek is
Szerbiában.


Az államiság napját ünnepli ma Szerbia

Hétfő és kedd munkaszüneti nap Szerbiában az államiság napja miatt.

1804-ben ezen a napon, a Julianus-naptár szerinti gyertyaszentelő napján kezdődött meg a törökök elleni első szerb felkelés, 1835-ben pedig ugyanezen a napon hozták meg az első demokratikus szerb alkotmányt, amellyel kezdetét vette a modern szerb állam kialakítása. 2007 óta ez a katonaság napja is. A központi ünnepség ma 12 órától lesz, Orašacon. Az ünnepségsorozat már tegnap megkezdődött, amikor is a Kalemegdanon 10 ágyúlövéssel emlékeztek a jeles eseményre.
Hétfőn és kedden a közintézmények, hivatalok, bevásárlóközpontok nem, vagy módosított nyitvatartással dolgoznak. Ügyintézés előtt mindenképpen tájékozódjunk a munkaidőkről, mert könnyedén zárt ajtók fogadhatnak bennünket.
Módosul a tömegközlekedés rendje, több helyen nem szállítják el a szemetet és az egészségházak, gyógyszertárak is jellemzően ügyeletet tartanak. A két nap alatt egyébként megnövekedhet a forgalom is a szerbiai utakon, a nagyobb városok bejáratainál, valamint a fizetőkapuknál is torlódásra van kilátás, emellett a határátkelőkön is nagyobb intenzitású forgalomra lehet számítani.
Az ünnepi nyitvatartások ma és holnap a következőképpen alakulnak Szabadkán: a Szabadkai Egészségházak általános orvosi rendelői közül hétfőn és kedden ügyeletet tartanak a IV. számú rendelőben 7 és 20 óra között és a gyermekorvosi rendelőben 8 órától éjfélig. A szervezett oltás és újraoltás 8 és 20 óra között folyik az új városháza épületében és az I. számú rendelőben. A városháza alatti gyógyszertár reggel fél 8-tól este 10 óráig fogadja a vásárlókat. A Subotica-trans Közúti Utasszállító Közvállalat városi buszai a vasárnapi menetrend szerint közlekednek. A városi műjégpálya változatlan időben fogadja a korcsolyázni vágyókat. A zsinagóga ma és holnap zárva lesz. A nagyobb, élelmiszereket árusító üzletláncok boltjai a megszokott munkaidőben várják a vásárlókat.

Az államiság napját ünnepli ma Szerbia

Hétfő és kedd munkaszüneti nap Szerbiába az államiság napja miatt.

Ma február 15-e, hétfő van.
Holnap február 16-a, kedd lesz.
Ezen a két napon ünnepeljük
a Szerb Állam megalakulását.
2007 óta február 15-e
a katonaság napja is Szerbiában.
Az állami ünnep miatt
ma és holnap az általános
és középiskolák zárva vannak.
Az állami ünnep miatt ma
és holnap a közintézmények
és a bevásárlóközpontok
zárva vannak, vagy
rövidített munkaidővel dolgoznak.
Közintézmény például
a posta, a hivatal, a bank.
Ha valamilyen ügyet akarunk
intézni ezen a 2 napon,
akkor előtte tájékozódjunk
a munkaidőkről.
Ma és holnap a tömegközlekedés
menetrendje is megváltozik.
Tömegközlekedési jármű
például az autóbusz, a vonat.
Több helyen ma és holnap
nem szállítják el a szemetet sem.
Az egészségházakban és
a gyógyszertárakban is
ügyelet lesz ma és holnap.
Ügyelet azt jelenti,
hogy meghatározott ideig
dolgozik az egészségház
vagy a gyógyszertár.
A 2 munkaszüneti nap miatt
nagyobb lehet a forgalom
a szerbiai utakon és
a határátkelőkön is.
Ez azért lehet, mert
sok ember elutazik valahova
ezen a 2 munkaszüneti napon.


Jelentős szigorítások Magyarországon

Ideiglenesen bezárják az iskolákat és az üzleteket Magyarországon - jelentette be Gulyás Gergely, a magyar Miniszterelnökséget vezető miniszter a kormányinfón.

Április 7-ig bezárják az óvodákat és az általános iskolákat. A középiskolák, egyetemek oktatási rendje nem változik.
Az üzleteket március 8-tól 22-ig, két hétre bezárják, kivéve az élelmiszerboltokat, patikákat, drogériákat, benzinkutakat. Ugyanebben az időben minden szolgáltatás - kivéve a magánegészségügyi szolgáltatás – szünetel. A konditermek is bezárnak két hétre, az igazolt sportolók edzéseit és versenyeit csak zárt kapuk mögött szabad megtartani. A szabadtéri sportok, ahol a 1,5 másfél méteres védőtávolság betartható továbbra is lehetséges. A maszkhasználat mindenhol kötelező.
A határokon szigorítják a személyforgalmat, a tranzit- és a teherforgalom továbbra is lehetséges. A magyar kormány csütörtöki ülésén szakértők meghallgatása után döntött a szigorításokról, ugyanis az elhunytak száma ismét 130 körül alakul. Arra kérnek mindenkit, hogy tartsák be a szabályokat. Remélhetőleg a járvány utolsó szakaszában vagyunk – fogalmazott a miniszter.
Gulyás Gergely, Miniszterelnökséget vezető miniszter, Magyarország: „A terjedés sebessége nő, a reprodukciós ráta pedig az egyik legmagasabb Európában. A harmadik hullám erős, nagyon erős, erősebb mint a második, és a második hullám is sokkal erősebb volt mint az első. A harmadik hullámban az az új, hogy rendelkezésünkre áll vakcina, jól halad az oltás. Biztosan állíthatjuk, hogy Európában most a harmadik helyen vagyunk, de a jövő héten az Európai Unión belül Magyarország lesz a legátoltottabb ország, de még ez a tempó sem elég gyors ahhoz, hogy a vírus és különösen a vírus-mutánsok terjedését megakadályozza.”
Gulyás Gergely elmondta, a nemzeti konzultáció március 15-én zárul, és ezután dönthet a kormány az újranyitás menetrendjéről, melyre várhatóan március 22-e után kerülhet sor.

Komoly szigorítások Magyarországon

Magyarországon komoly szigorításokat vezetnek be.

A rossz járványügyi helyzet miatt
vezetnek be szigorításokat
Magyarországon.
Meghatározott időre bezárják
az iskolákat és az üzleteket
Magyarországon.
Március 8-tól április 7-ig
bezárják az óvodákat és
az általános iskolákat Magyarországon.
A középiskolákban és az egyetemeken
az interneten keresztül történik
továbbra is a tanítás.
Az üzleteket március 8-tól
március 22-ig bezárják.
Ez az időszak 2 hetet jelent.
Csak az élelmiszerboltok, a gyógyszertárak,
a benzinkutak nem zárnak be
Magyarországon.
Bezárnak 2 hétre például
az edzőtermek, a fodrász szalonok is.
A szabadtéri sportok akkor
engedélyezettek, ha be lehet tartani
az emberek között a 1,5 méter távolságot.
Maszk használata szabadtéren
és zárt térben is kötelező
Magyarországon.
A magyar határokon szigorítják
a személyforgalmat is.
Személyforgalom például
amikor az emberek autóval
utaznak 1 másik országba
munka vagy kirándulás miatt.
A magyar kormány arra kéri
az embereket, hogy tartsák be
a szigorításokat.


Befejezték a palicsi akvapark munkálatait

A szerb államfő, miután részt vett a VKT díszülésén, megtekintette a palicsi akvaparkot. A létesítmény építése befejeződött, és várhatóan rövid időn belül látogatókat is tud fogadni.

Augusztus végén befejeződött a palicsi akvapark kiépítése. A munkálatok adó nélkül 15 millió euróba kerültek. A tervek szerint az üdülőhelyet napokon belül birtokukba vehetik a látogatók.
Aleksandar Vučić szerb államfőnek Dencs Valéria, a Palics Park Kft. igazgatója mutatta be a létesítményt.
Dencs Valéria, igazgató, Palics Park Kft.: „Bemutattam a wellness pihenőrészleget a szaunákkal, a medencéket, a kültéri egységeket. Az épületet hétfőn fogjuk átadni az üzemeltetőnek. Az üzemeltető ezt követően beindítja az akvaparkot. Reményeink szerint mihamarabb, amikor meglesznek rá a feltételek.”
A palicsi akvapark még vonzóbbá teheti Szabadkát, a turisztikai szempontokat figyelembe véve pedig még konkurensebbé teszi ezt a környéket Közép-Európában - mondta Aleksandar Vučić.
Aleksandar Vučić, államfő, Szerbia: „Elégedett vagyok, mert növelni szerettük volna Szerbia idegenforgalmi kínálatát. Szabadkát és Szerbiát vonzóbbá szerettük volna tenni a többi szerbiai polgár számára, de a Magyarországról érkezők számára is. Mindenkinek, aki jó szolgáltatást és szórakozást szeretne. Itt vannak ezek a csúszdák, illetve ha az egészségével törődik, akkor itt vannak a szaunák, a törökfürdő, a sószobák és más csoda dolgok.”
A szerb államfő megköszönte Pásztor Istvánnak a belefektetett energiát és a tevékenységét, amivel hozzájárult a park kiépítéséhez, illetve Dencs Valériának is, aki elmondása szerint sokat harcolt, hogy haladjon az építkezés.

A palicsi akvapark építése augusztus végén fejeződött be.

Tegnap a szerb államfő megtekintette a palicsi akvaparkot.
Tegnap szeptember 1-je, péntek volt.
A szerb államfő Aleksandar Vučić
Tervek szerint hamarosan
látogatókat is tud fogadni a palicsi akvapark.
A szerb államfőnek Dencs Valéria mutatta be az épületet.
Dencs Valéria a Palics Park Kft. igazgatója.
A palicsi akvaparkban wellness pihenőrészleg,
szaunák, csúszdák, kültéri és beltéri medencék is lesznek.
A palicsi akvapark még különlegesebbé teheti Szabadkát.
Aleksandar Vučić elmondta, elégedett az elkészült palicsi akvaparkkal.
A palicsi akvaparkba nemcsak hazai,
hanem külföldi fürdőzőket is várnak majd.


Jelentős nyugdíjemelés várható idén

Újabb nyugdíjemelést jelentett be a szerb államfő csütörtök este a Happy televízió műsorában. Aleksandar Vučić a pontos százalékot még nem ismertette, de azt mondta, két számjegyű lesz.

Hogy mikor várható az emelés, nem derült ki konkrétan. Először a Nemzetközi Valutaalappal kell megegyezni, majd júniusban felmérik az ország lehetőségeit - magyarázta. „Az idősek elégedettek lesznek, de a bérek is nőnek majd" - fogalmazott. Mindezt csak politikai tényezők gátolhatják - az egyik a koszovói helyzet, a másik az orosz-ukrán háborúhoz való viszonyulás - részletezte Vučić.
Koszovó kapcsán az államfő azt mondta, nem lesz se kapituláció se megadás. Pristina ENSZ-hez való csatlakozása ügyében Szerbia nem fog sem egyetérteni, sem csendben maradni - húzta alá. Hozzátette: komoly tárgyalások várhatók Koszovóval kapcsolatban.
A tévéinterjúban az Orbán Viktorral való viszonyról is beszélt, leszögezte, a magyar miniszterelnök Szerbia nagy barátja, akitől ő is sokat tanult, ugyanakkor emlékeztetett: Magyarország csatlakozott az Oroszország elleni uniós szankciókhoz, míg Szerbia ezt nem tette meg.

Nyugdíjemelés várható idén

Újabb nyugdíjemelés várható idén Szerbiában.

Erről a szerb államfő beszélt csütörtök este.
A szerb államfő Aleksandar Vučić.
Csütörtök március 9-e, tegnap volt.
Az államfő pontos összegről nem beszélt,
de azt elmondta, hogy 2 számjegyű lesz
százalékban kimutatva a nyugdíjemelés.
Aleksandar Vučić azt is elmondta,
hogy elégedettek lesznek a szerbiai nyugdíjasok.
Az államfő azt mondta, a fizetések is
emelkedni fognak az idei évben.
Idén 2023 van.


Vučić: Nem lesz kijárási tilalom

Holnap jelentik be az új szigorításokat a koronavírus-járvány megfékezése érdekében - mondta ma délutáni sajtótájékoztatóján a szerb államfő.

Kép: Fonet
Aleksandar Vučić brutális, politikai indítékoktól sem mentes erőszaknak nevezte a tegnap esti belgrádi történéseket, amelynek csak látszólag volt köze az újabb járványügyi intézkedésekhez. Hozzátette: tulajdonképpen egy évek óta nem látott, szervezett agresszióról van szó. A kedd esti tüntetésekben 43 rendőr sérült meg, többen súlyosan. A brutálisan fellépő tüntetők a rendőrségi járművekre molotov-koktélokat dobáltak.
Bejelentése szerint csütörtökön hozzák meg az új, hétvégére vonatkozó rendeleteket, amelyek elsősorban Belgrádot fogják érinteni, mert a főváros okozza a legnagyobb gondot - mondta az államfő. Ezeket Ana Brnabić kormányfő és Zlatibor Lončar egészségügyi miniszter jelentik majd be.
Aleksandar Vučić, államfő, Szerbia: „Mindenképpen lesznek szigorítások. Belgrádra vonatkozóan. Ahogyan őket értelmeztem, és ez az én elképzelésem, és ezt nem is leplezem, tekintettel a nehéz helyzetre, amivel szembenézünk. Már egyetlen szabad hely sincs a kórházakban, új Covid-kórházakat nyitunk, nálunk már nem lesz semmi más, csak Covid-kórházaink lesznek. Én úgy gondoltam, és azt hiszem igazam volt, hogy kijárási tilalom kell, de ahhoz rendkívüli állapotot kell hirdetni. Viszont a válságtörzs, meg Ana és Lončar is úgy vélik, még egy esélyt kell adni, hogy valami javuljon.”
A szerb államfő szerint a leghatékonyabb lépés a járványhelyzet gyors megállítására a rendkívüli állapot és a kijárási tilalom bevezetése lenne.„Csak arra kérném az embereket, hogy viselkedjenek felelősségteljesen, főleg Belgrádban. Mert Belgrádra már egyszerűen nincs megoldásunk. A megfertőződésre gondolok, ezzel a súlyos és szörnyű vírussal. Most már láthatják, hogy a helyzet az utóbbi négy-öt napban lett a legkritikusabb, tehát nem hozható összefüggésbe a választásokkal, a rangadókkal, vagy ilyesmivel.”
Vučić arra figyelmeztette a polgárokat, ne vegyenek részt a tüntetéseken. Nem azért, mert ő személyesen bármitől is félne, hanem a tömeges fertőzések elkerülése, az emberek saját egészségének megőrzése érdekében.

Nem lesz kijárási tilalom

Aleksandar Vučić azt mondta, hogy nem lesz kijárási tilalom a hétvégén Belgrádban.

Aleksandar Vučić a szerb államfő.
Kijárási tilalom nem lesz,
de új szigorítások lesznek
Belgrádban.
Belgrád Szerbia fővárosa.
A szigorítások azért kellenek,
mert nagyon sok
az új koronavírusos beteg
a fővárosban.
Több szerbiai városban is
sok az új koronavírusos beteg.
Az államfő azt mondta,
hogy az egész országban
szigorításokat kellene bevezetni.
Holnap jelentik be,
hogy milyen szigorítások lesznek
Belgrádban.
Holnap július 9-e,
csütörtök lesz.
Aleksandar Vučić
arra kéri az embereket,
hogy felelősségteljesen
viselkedjenek
a koronavírus-járvány idején is.
Ez azt jelenti,
hogy fontos a védőmaszk
és a kesztyű viselése.
Nagyon fontos
az emberek közötti
távolságtartás,
mert így lehet védekezni
a vírus ellen.


5000 dinár november ötödike körül a nyugdíjasoknak

Az egyszeri segélyt a szerb pénzügyminiszter jelentette be. A nyugdíjasok szerint minden segítség jól jön, de hozzáteszik, ez a támogatás elég kevés.

A nyárias napsütésben nem volt nehéz nyugdíjasokra bukkanni Szabadka központjában. Az egyszeri támogatásról megoszlott a véleményük. Uzelac Anikó szerint nem kellene mindenkinek egyformán adni. Elmondta: „Akinek pici a nyugdíja, annak többet kell adni, hogy megérezze. Nekem meg nagyon jó, hogy van, és örülök, és hálás vagyok, hogy kapok, de nem tudom, hogy mennyire fog kisegíteni ez az ötezer dinár.”
Vujović Irén minden pénzbeli segítségnek örül. Örül minden segélynek, azért, mert nem olyan magas a nyugdíja. Azt mondja, hisz benne, de amíg nem kapja meg, addig nem.
Nem minden nyugdíjas tartja sokra a pénzbeli támogatást. Vil Ludvig elmondta, számára az 5000 dináros segély nem sokat ér. Kiemelte: „Ez nem segít nekem, ez semmi pénz. Csak a szemet be kell tapasztani, semmi más.”
Siniša Mali szerb pénzügyminiszter elmondta, az ország stabil pénzügyi helyzete miatt van lehetőség segíteni a nyugdíjasokon. Hozzáfűzte: „Mi november 5-e körül, tehát egy hónappal korábban fogjuk kifizetni az 5000 dináros segélyt a nyugdíjasoknak, ahogy ígértük.”
Az illetékes miniszter szerint ez csak az első lépés, hogy a szerbiai nyugdíjasoknak jobb legyen. Elmondta január elsejétől svájci modell szerint nőnek majd a nyugdíjak Szerbiában.

5000 dináros segély a nyugdíjasoknak

5000 dináros egyszeri segélyt kapnak a nyugdíjasok Szerbiában.

November 5-e körül kapják meg a nyugdíjasok az egyszeri segélyt.
Sok nyugdíjas örül az egyszeri segélynek.
Sok nyugdíjas kap alacsony nyugdíjat Szerbiában.
Az alacsony nyugdíj miatt az 5000 dinárnak örülnek a nyugdíjasok.
Van olyan nyugdíjas, aki szerint az 5000 dinár kevés.
Van olyan nyugdíjas, aki szerint több támogatást kell,
hogy kapjanak a nyugdíjasok.
Szerbiában 2020 januárban nőni fognak a nyugdíjak.


Az államiság napja Szerbiában

Az állami ünnep kétnapos munkaszünetet is jelent.

Az államiság napját ünneplik ma Szerbiában annak emlékére, hogy 1804. február 15-én kezdődött az első szerb felkelés, és 1835-ben ezen a napon hirdették ki az első szerb alkotmányt. A központi ünnepséget idén is Orašacon tartották.
Aleksandar Vučić szerb elnök hagyományosan ezen a napon adja át a legmagasabb rendű állami kitüntetéseket.
Orašacon tartották az államiság napi központi ünnepséget annak emlékére, hogy 1804. február 15-én kezdődött az első szerb felkelés. A belgrádi pasalik területén élő szerb vezetők anno ebben a faluban gyűltek össze, és döntöttek úgy, hogy felkelést szerveznek a törökök ellen, a felkelés élére pedig Đorđe Petrović-Karađorđét választották.
A központi ünnepség liturgiával kezdődött Orašacon, amelyet a šumadijai Jovan püspök szolgáltatott az ottani ortodox templom előtt. Ezután Ana Brnabić szerb kormányfő és Milorad Dodik, a bosznia-hercegovinai elnökség szerb tagja megkoszorúzta Karađorđe emlékművét. Rövid történelmi visszatekintést követően Ana Brnabić kiemelte, Szerbia a januári népszavazással bebizonyította, hogy 2022-ben is folytatja a megkezdett utat.
„A történelmi személyek ma is arra szólítanak bennünket, hogy kövessük őket az államiság és a haladás révén, részt vállalva a dicsőségükben és tetteikben, amelyek megmutatták, hogyan lehet becsülettel és méltósággal legyőzni a Szerbia elé gördülő akadályokat. Ennek az útnak a célja ugyanaz volt és maradt: a szuverén és független, az európai és modern, alkotmányos, demokratikus és haladószellemű Szerbia, amelyet világszerte tisztelet övez.”
Milorad Dodik beszédében hangsúlyozta, a Boszniai Szerb Köztársaságban ezt a napot sajátjukként ünneplik.
Milorad Dodik, a bosznia-hercegovinai elnökség szerb tagja: „Szerbiára úgy tekintünk, mint saját hazánkra, anyaországunkra, és ahol csak élnek szerbek a földön, természetesen ugyanígy élik meg. Szerbia joggal ad számunkra biztosítékokat és menedéket. Szerbia, ha kell, vigaszt és segítséget nyújt nekünk, bátorít.”
Az államiság napja alkalmából rendezett ünnepségen a szerb miniszterek közül többek között részt vett Siniša Mali, Jadranka Joksimović, Marija Obradović és Nikola Selaković is. Szerbiában az ünnep kapcsán szerda is állami ünnep.

Ma van az államiság napja Szerbiában

Ma és holnap állami ünnep lesz Szerbiában.

Ma február 15-e kedd van.
Holnap február 16-a, szerda lesz.
Az állami ünnep 2 napos munkaszüneti napot is jelent.
Munkaszüneti nap idején a posták, a bankok,
a vállalatok, az üzletek vagy más hivatalok
nem dolgoznak, vagy rövidített munkaidővel dolgoznak.
Az államiság napján Szerbia arra emlékezik,
hogy 1804. február 15-én kezdődött
az első szerb felkelés, és 1835-ben
ezen a napon hirdették ki az első szerb alkotmányt.
Az alkotmányban szerepelnek
egy ország alapvető törvényei.
Aleksandar Vučić az államiság napján
adja át a legfontosabb állami kitüntetéseket.
Aleksandar Vučić a szerb elnök.
A központi ünnepséget ma 11 órától tartják Orašacban.
A központi ünnepségen részt vesz
Ana Brnabić, a szerb miniszterelnök is.


Vučić: a gyilkosok soha nem fognak szabadulni

Egyebek mellett erről is beszélt a szerb elnök, továbbá, arról is, hogy szerinte a gyilkosok soha nem fognak szabadulni.

Az iskolai lövöldözés és a mladenovaci vérengzések elkövetői börtönben maradnak életük végéig - jelentette ki a szerb elnök vasárnap este a szerb közmédiának adott interjújában. A büntetőjogi felelősségre vonás 14 évről 12-re csökkentése mellett szakemberekkel és egyesületekkel egyeztet, hogy mit lehet még megtenni - húzta alá a szerb elnök. A közösségi oldalak kérdését is meg kell oldanunk - tette hozzá Vučić. A kisfiú követett egy platformot, bizonyítékunk van rá - részletezte. Szólt a valóságshowkról is, habár azt gyerekek nem nézik, hanem az idősebb korosztály - elemezte a szerb elnök. Arról is beszélt, hogy lesznek érdekes politikai események május végéig, előtte azonban az ország stabilitásának a megőrzése a legfontosabb. Arról is beszélt, hogy mi következik azután, amikor lejár a fegyverek következménymentes beszolgáltatásának határideje. Ez jelenleg június 8-a.„Ezt követően a parlament elé fog kerülni az a tervezet, amellyel szigorítjuk a börtönbüntetés hosszát az illegális fegyvertartásért. Ezután a rendőrség szigorúan ellenőrizni fogja a fegyvertartást. Ezután, aki még bevállalja, hogy illegálisan tart otthon három golyót, úgy, hogy 5, 10, 15 év börtönbüntetést kap érte, nem probléma, saját magának csinálja csak a bajt. Az egy őrült döntés lenne mindenkinek, ha nem tud felhagyni az illegális fegyvertartással. Ez a háborúból maradt, ez a nagynénimtől, ezt apám készítette - nem érdekelnek bennünket a kifogások.”
Az elnök arról is beszélt, hogy az elkövetkező időszakban növelik majd rendőri jelenlétet azokon a helyeken, ahol egyszerre nagyobb tömeg gyűlik össze. Ilyenek például a vonat- és autóbuszállomások, valamint a sportrendezvények és különböző terek. Leszögezte, olyan döntéseket hoznak majd az elkövetkező időszakban, amelyek alapjaiban változtatják meg a szerb társadalmat.„Növeljük a pedagógusok és a pszichológusok számát, egyeztetni fogunk a társadalmi szervezetekkel, szakemberekkel. Minden, amit ők javasolnak, és az egyik javaslat nem zárja ki a másikat, elfogadjuk. Ők bizonyosan jobban értenek ehhez, mint a politikusok. Azt bizonyosan állíthatom, hogy nem létezik anya, aki nem egyezik azzal a ténnyel, hogy a rendőr, aki az iskolában ügyel, nem védi meg a gyerekeket abban az esetben, ha valami történik. A legrövidebb időn belül segítenek, ha valami történik. Ez ad biztonságot. Ez csökkenti a kortárs erőszakot is, akár 70-80 százalékkal.”
A szerb elnök még egyszer kifejezte részvétét az áldozatok családjainak, és megköszönte az emberek együttérzését és szolidaritását.

Aleksandar Vučić szerint a gyilkosok soha nem fognak szabadulni

Az iskolai lövöldözés elkövetője és a mladenovaci vérengzések elkövetője is örökre börtönben marad.

Ezt Aleksandar Vučić, a szerb elnök jelentette ki.
A szerb elnök arról is beszélt,
hogy a büntetőjogi felelősségre vonást
14 évről 12 évre kell csökkenteni.
Ez azt jelenti, hogy komoly büntetést,
akár börtönbüntetést is már 12 éves kortól lehetne kapni.
Aleksandar Vučić szerint a közösségi oldalak kérdését is
meg kell oldani az országban.
Közösségi oldal például a Facebook, az Instagram, a TikTok.
Az iskolai lövöldözést elkövető kisfiú is
követett egy olyan oldalt a közösségi felületen,
amely rossz hatással volt rá.
A szerb elnök még egyszer kifejezte részvétét
az áldozatok családjainak,
és megköszönte az emberek az együttérzését.


Családi nap volt a magyar Országházban

A Kárpát-medence minden tájáról érkeztek gyerekek, fiatalok, szülők, nagyszülők, akiket egész délelőtt érdekes programokkal vártak.

A legkisebbek többi között kézműves foglalkozáson vehettek részt, míg az idősebbek rendhagyó történelemórát is végighallgathattak.
A Kárpát-medence magyar fiataljai körbejárták a parlamentet, és különféle foglalkozásokon vettek részt. Játszottak, táncoltak, kézműveskertek.
Pósa Botond, Zenta:„- Játszottunk, most meg munkálkodunk.
- Mit készítettetek a kézműves foglalkozáson?
- Virágot.
- És mi az, ami a legjobban tetszett a parlamentben?
- A korona.”
A zentai Pósa Botondnak két testvére van. Bátyja, Csanád is részt vett a budapesti családi napon. Neki a mesemondás tetszett a leginkább, és a zene mellett a vicces történetek.
Az erdélyi Juon Annának nyolc gyereke és hat unokája van:„- Mikor összeesküdtünk, akkor négy gyerek volt tervezve, de a Jó Isten megduplázta.
- És milyen volt? Nehéz?
- Hát így most visszagondolva nem tudnám. Akkor biztos fiatal voltam és a Jó Isten is adott erőt mindig a nevelésükhöz. A legnagyobb 34 éves, a legkisebb 21 éves.”
Mintegy hétszázan voltak szombaton a magyar Országházban, az egész Kárpát-medencéből. Délvidékről, Felvidékről, Kárpátaljáról, Erdélyből és anyaországból érkeztek gyerekek, szülők, nagyszülők. Márton Zsuzsanna, a Kárpát-medencei Családszervezetek Szövetségének elnöke nagyon szeret ide eljönni: „Minden évben arra törekszünk, hogy a tagszervezeteinken belül mindig újabb családok jöjjenek, akik még nem jártak itt, természetesen azok a családok, akik itt voltak, mindig szeretnének újra eljönni. Hát, ahogy lehet, igyekszünk ezt megoldani.”
Az elszakított területeken élő családok támogatása is hozzájárulhat ahhoz, hogy Magyarország hosszú időn keresztül stabil pont legyen Európában – mondta az Országházban Beneda Attila, magyar család- és népesedéspolitikáért felelős helyettes államtitkár: „Nagyon fontos, hogy ezek a gyökerek ápolva legyenek, hiszen a nemzet összetartását mutatják ezek az alkalmak is. A családtámogatás szempontjából is vannak olyan intézkedések, amelyek már rájuk is kiterjednek, hiszen az anyasági támogatást és a babakötvényt a határon túli születendő gyermekek is igénybe tudják venni.”
A Kárpát-medencei Magyar Családszervezetek Összetartozás Konferenciája is lezajlott a családi napon. A nyolcadszor megtartott eseményt magyar kormány támogattatta.

Családi nap volt a magyar Országházban

Tegnap családi nap volt a magyar Országházban.

Tegnap február 15-e,
szombat volt.
Az Országház Budapesten van.
Budapest Magyarország fővárosa.
Az Országházat parlamentnek is lehet mondani.
Nagyon sok magyar család volt
tegnap, a magyar Országházban.
Külhoni magyar területekről
érkeztek a családok az Országházba.
Külhoni magyar terület például
Vajdaság, Erdély, Kárpátalja.
Nagyon sok érdekes program volt
a családok számára az Országházban.
Érdekes program volt például
a kézműves foglalkozás, táncolás.
A családok körbejárták a magyar Országházat is.


Nagyobb támogatás a családalapításhoz

Jelentős támogatást kapnak, akik gyermeket vállalnak, mert a gyermek a legnagyobb kincs – emelte ki sajtótájékoztatóján Aleksandar Vučić.

Családvédelmi támogatásokat is bejelentett mai sajtótájékoztatóján Aleksandar Vučić. A szerb államfő elmondta, mivel az országos születésszám aránya elmarad a 2,15-től, ezért megemelik a születendő gyermekek után járó juttatásokat. Az első csecsemő után január elsejétől ezentúl 300 ezer dinárt kapnak majd a szülők. A második után járó összeg is jelentősen emelkedni fog, de majd csak körülbelül két hét múlva derül ki, hogy pontosan mennyivel.
„Nem hisszük azt, hogy ez az összeg minden problémát megold, de más programokkal ötvözzük őket. Ami a második és a harmadik gyerek után járó támogatást illeti. A második gyerek után két évig havi 10 ezer dinárt kapnak a szülők. A harmadik gyerek után 12 éven át havonta 10 ezer dinárt adunk. A negyedik gyerek után pedig 18 ezer dinár jár havonta 10 éven keresztül. A második gyerek után járó összeg növelésén dolgozunk. Főként a második gyerek után járó összegen emelnénk.”
A szerb elnök beszélt arról is, hogy csütörtökön energiaügyekről tárgyal majd Vlagyimir Putyin orosz államfővel Szerbia energiastabilitásának érdekében, illetve Koszovó témáját is érintik.
Az első csecsemő után ezentúl 300 ezer dinárt kapnak majd a szülők - ezt jelentette ma be a szerb államfő. Aleksandar Vučić sajtótájékoztatóján új demográfiai intézkedésekről, infrastrukturális fejlesztésekről és beruházásokról, a gáz és a villanyáram áráról, oroszországi látogatásról és egyéb jelentős gazdasági és politikai témákról is beszélt.
Aleksandar Vučić szerb államfő több családvédelmi programot is bejelentett. Az első, második és harmadik gyerek után járó pénzösszeg mellett a lakhatás támogatását, valamint az egyetemi tanulmányokat folytató fiatal szülők segítését is ismertette. Az állam 10 és 20 ezer euró közötti összeggel támogatná a fiatal párok lakásvásárlását, a tulajdonjog az édesanyát illetné.„Január elsejétől minden elsőszülött gyerek után az eddigi 100 ezer dinár helyett azonnal 300 ezer dinár fog járni. Ez az első intézkedés. Szeretnénk serkenteni az anyákat és a családokat a szülésre. Nem gondoljuk, hogy ez a pénz megold minden gondot, de kombinálva lesz sok más intézkedéssel is.”
A sajtótájékoztatón kitért a csütörtöki találkozóra is Vlagyimir Putyin orosz államfővel, akivel jelentős politikai és gazdasági témákról fognak beszélni. A szerb államfő elmondta, kiemelt szerepet fog kapni a gáz ára, mivel az kulcsfontosságú Szerbia számára.„Nekünk ebben a pillanatban vannak gáztartalékaink, szeretném, hogy a szerbiai emberek tudják, utoljára mikor tájékoztattam őket, 261 millió köbméter gáz volt, ebben a pillanatban leestünk 128 millió köbméterre, mivel minden nap fogyasztjuk a villanyáram ára miatt, amely ötszöröse az előállítási árnak. Nálunk a tőzsdén ötszöröse, és hogy a szükséges árammennyiséget ne azon az áron hozzuk be.”
Szerbiában több infrastrukturális nagyberuházás is folyamatban van, mint például a Belgrád-Budapest gyorsvasút, gyorsforgalmi utak, valamint a tervezett belgrádi metró építése, mondta Aleksandar Vučić. Rámutatott, hogy támogatásokra számíthatnak az első- és másodosztályú sportklubok.
„Értesíteni szeretném önöket, hogy nagy támogatás fog érkezni minden sportklubnak, a kézilabda, a röplabda, a vízilabda, a kosárlabda és a teniszkluboknak és a küzdősportoknak is, beleértve a karatét is.”
Egy új nemzeti stadion építéséről is beszélt az államfő. Ez Belgrád Surčin városrészében kaphat majd helyet.

Nagyobb támogatás a családalapításhoz

Nagyobb pénzbeli támogatást kapnak azok, akik gyermeket vállalnak Szerbiában.

Ezt Aleksandar Vučić jelentette ma be.
Ma november 24-e, szerda van.
Aleksandar Vučić a szerb államfő.
Ez azt jelenti, hogy nagyobb pénzbeli
támogatás jár majd az újszülöttek után.
Aleksandar Vučić azt mondta,
a gyermek a legnagyobb kincs,
ezért fontos támogatni a gyermekvállalást.
Aleksandar Vučić azt is mondta,
hogy növelni kell az újszülöttek számát
az országban, ezért kell támogatni
a családalapítást.
Az első kisbaba után mostantól
300 ezer dinárt kapnak majd a szülők.
A második baba után járó összeg is emelkedni fog.
Körülbelül 2 hét múlva derül ki,
hogy mennyivel fog megnövekedni
a második baba után járó támogatás.


„A kulhonimagyarok.hu a nemzetpolitika új bemutatása”

A kulhonimagyarok.hu honlapon nemzetpolitikai hírek is megtalálhatók, valamint a nemzetpolitikai programok, pályázatok ugyancsak egy helyen vannak.

Semjén Zsolt szerint a honlap a nemzetpolitika új bemutatása. A magyar miniszterelnök-helyettes Vadlövő Gabriellának nyilatkozott.

Új honlap indult a külhoni magyaroknak

Az interneten ezt kell beírni: kulhonimagyarok.hu.

Az új honlap az interneten van.
A honlapon fontos és érdekes hírek vannak.
A hírek a külhoni magyaroknak szólnak.
A külhoni magyarok azok a magyarok, akik nem Magyarországon élnek.
Magyarok élnek például Szerbiában, Romániában, Szlovákiában és Ukrajnában.
A világ sok országában élnek magyarok.
A vajdasági magyarokat is külhoni magyaroknak nevezzük.

Az új honlapot a magyar kormány készítette.
A magyar kormány azokat a politikusokat jelenti, akik irányítják Magyarországot.
A honlapon írások vannak ügyes külhoni magyar emberekről.
Ezek az emberek szép és fontos dolgokkal foglalkoznak.
Vajdasági magyar emberekről is lehet olvasni a honlapon.
A honlapon arról is lehet olvasni, hogyan segíti Magyarország a külhoni magyarokat.
A magyar kormány sokat segít a külhoni magyaroknak.
A honlapon arról is lehet olvasni, mivel foglalkoznak a magyarországi politikusok.


Újra szabadon átléphető a szerb-magyar határ

Ma délelőttől karanténkötelezettség nélkül lehetséges a személyforgalom a szerb-magyar határon a szerb és a magyar állampolgárok számára - jelentették be Röszkén sajtótájékoztatón.

Ismét helyreállt a határforgalom Szerbia és Magyarország között. A szerb és a magyar állampolgárok ma délelőtt 10 órától újra szabadon átléphetik a szerb-magyar határt anélkül, hogy karanténkötelezettség várna rájuk - jelentette be ma a röszkei határátkelőhelyen Szijjártó Péter magyar külgazdasági és külügyminiszter. Szerbia egyébként már pénteken megnyitotta határait. A mai sajtótájékoztatón ott volt még Jadranka Joksimović szerb európai integrációért felelős miniszter és Pásztor István, a Tartományi Képviselőház, illetve a Vajdasági Magyar Szövetség elnöke is. A sajtótájékoztatón elhangzott, a járványhelyzet javult, mindkét ország sikeres volt a járvány elleni küzdelemben. Ez tette lehetővé a határnyitást.
Szijjártó Péter, külgazdasági és külügyminiszter, Magyarország: „A mai naptól lehetővé tesszük, hogy szerb és magyar állampolgárok szabadon közlekedhessenek Magyarország és Szerbia határán. Ez mit jelent praktikusan? Ez azt jelenti, hogy szerb állampolgárok beléphetnek Magyarország területére karanténkötelezettség nélkül, és mindazok a magyarok, akik Szerbiából jönnek Magyarországra, szintén karanténkötelezettség nélkül térhetnek vissza.”
Hozzátette ez egy fontos lépés, mivel ezáltal lehetővé válik, hogy a határ másik oldalán élő családtagok végre találkozhassanak egymással, ami a vajdasági magyarság szempontjából különösen fontos.
A magyar külgazdasági és külügyminiszter kiemelte, hogy ez a döntés az országok gazdaságai számára is jelentős. „Ez a határnyitás szimbolikus, és megerősíti azt, hogy Szerbiának az Európai Unióban van a helye, Szerbiával az EU sokat nyerhetne”- tette hozzá Szijjártó Péter.
Fotók: Vujkovity Róbert és Szalai Adrián
A röszkei határátkelőn Jadranka Joksimović, Szerbia európai integrációért felelős minisztere egyebek mellett azt mondta, hogy a Magyarország és Szerbia közötti baráti viszony nemcsak papíron és szavakban létezik, hanem a tettekben is, hiszen miután Szerbia pénteken megnyitotta határait, erre Magyarország szinte azonnal reagált.
Jadranka Joksimović, európai integrációért felelős miniszter, Szerbia: „Szinte egyetlen éjszaka alatt, vagyis két nap elteltével Magyarország reagált. Ebben közreműködött a kommunikációs hidunkat képező Pásztor úr is, és a kölcsönösség elve alapján visszaállították azokat a szabályokat, amelyek a járvány előtt is érvényben voltak. Ez azt jelenti, hogy Szerbia polgárai - bármely nemzetiségről is legyen szó, de ez legfőképpen a magyar nemzetiségű állampolgárainkra vonatkozik, akiknek nagyobb szükségük van arra, hogy átjárjanak a határon - szabadon közlekedhetnek. Ez Szerbia minden állampolgárára egyaránt érvényes.”
Szijjártó Péter magyar külgazdasági és külügyminiszter is hangsúlyozta, hogy Pásztor István, a Vajdasági Magyar Szövetség és a Tartományi Képviselőház elnöke sokat tett azért, hogy megoldódjon az ingázók kérdése, azért, hogy a vajdasági diákok le tudjanak érettségizni a magyarországi iskolákban, és nagyon fontos szerepe volt a mai nyitásban is.
Pásztor István egyebek mellett azt mondta, hogy amikor az emberek jelzik, hogy mi a probléma, akkor arra meg kell találni a problémamegoldó embert, a kapcsolatrendszert igénybe véve megpróbálnak hatékonyak lenni. „Ez történt most is. Csütörtökön délután világossá vált, hogy péntektől Szerbia teljes mértékben liberalizálni fogja a határátlépés szabályait. Onnantól kezdve pedig mindannyiunk számára világos volt, hogy ez a döntés hiába születik meg, hogy ha Magyarországon beutazás szempontjából más szabályok vannak, korlátozó szabályok vannak. Ezt a problémát jeleztem Pintér nagykövet úrnak, kérve őt, hogy járjon el annak érdekében, hogy Budapesten olyan döntések szülessenek, amelyek a belgrádi döntésnek a kiteljesedését, pozitívumát teljes mértékben lehetővé tudják tenni.”
Az elmúlt időszakra visszatekintve kijelenthetem, hogy abban a kiváltságos helyzetben vagyok, hogy egyszerre szolgálhatom a nemzet és az ország érdekeit is - mondta Pásztor István a beszédében. A Vajdasági Magyar Szövetség elnöke kiemelte, hogy ez a mai nap is egy jó példa erre. „Ez a lépés lehetővé teszi, hogy mától ismét az infrastrukturális, a politikai, a gazdasági és a kulturális kapcsolatokra tudjunk összpontosítani.”
Mától tehát fellélegezhetnek azok a magyar és szerb állampolgárok, akik gyakran utaznak át egyik országból a másikba. Délelőtt 10 órától ugyanis minden visszatért a régi kerékvágásba, nem kell koronavírustesztet végezni, illetve semmilyen karantént sem szabnak ki azokra, akik egyik országból a másikba utaznak. Tehát a magyar és szerb állampolgárok mind a kilenc határátkelőt használhatják a szerb-magyar határszakaszon.
A péterrévei Szabó Mihály volt ma az első olyan határátlépő Szerbiából Magyarország irányába, akire már az új szabályok vonatkoztak, azaz nem kell kéthetes karanténra számítania. „Szuper! Minden tiszteletem. Nekem két hetet ezért otthon kellett ülnöm, mert nem tudtam a munkán megjelenni. Nagyon örülök neki, hogy minden ember tud menni dolgozni.”
A Szerbia és Magyarország közötti határmegnyitás nemcsak az utasokon segít, hanem a gazdasági mutatók fellendülésében is nagyban javíthat.

Karanténkötelezettség nélkül átléphető a szerb-magyar határ

Ma délelőttől újra szabadon átléphető a szerb magyar-határ.

Ma május 25-e,
hétfő van.
Ez azt jelenti,
hogy 2 hét karanténkötelezettség nélkül
átléphető a szerb-magyar határ.
A határátlépés után nem kell
karanténkötelezettség
sem Szerbiában,
sem Magyarországon.
A szerb és a magyar
állampolgárok léphetik át
szabadon a szerb-magyar határokat.
Szerbiában és Magyarországon is
egyre kevesebb
a koronavírusos beteg,
ezért lehet szabadon
átlépni a szerb-magyar határokat.


Folytatódnak a programok a VM4K-ban

Megújult gyermekfoglalkozásokkal várja a legkisebbeket hétfőtől szombatig mostantól ismét a Vajdasági Magyar Képző-, Kutató- és Kulturális Központ Szabadkán.

Folytatódik, de átalakult formában, a csütörtök esti programsorozat is, portrébeszélgetésekre kerül sor. A szervezők szerint olyan értékadó és közösségteremtő tevékenységet folytató személyiségeket mutatnak be, akik munkásságuk és élettörténetük által váltak ismertté. A ma esti, évadnyitó beszélgetés vendége Elor Emina színész volt, aki az életútjáról és pályájáról szóló beszélgetés során arra is kitért, hogyan élte meg a koronavírus-járvány alatti karanténállapotot.
Elor Emina, színész: „Nem éreztem magamat rosszul, mert nagyon sokat pihentem. Tényleg, ennyit nem aludtam. Főztem, varrtam, kézimunkáztam. Hihetetlenül kihasználtam az időszakot. Szerencsére közalkalmazott vagyok, tehát anyagilag nem függtem a karanténhelyzettől vagy a bezártságtól. Természetesen most jó visszajönni, és azt csinálni, vagy megpróbálni úgy élni az életet, ahogy karantén előtt. Úgyhogy most így föl kell gyűrni a gatyaszárat és bele a közepébe, vissza.”

Folytatódnak a programok a VM4K-ban

Újabb érdekes programokat szervez a szabadkai VM4K.

A VM4K egy rövidítés.
A VM4K teljes neve
a Vajdasági Magyar Képző-,
Kutató- és Kulturális Központ.
A VM4K új és érdekes
gyerekfoglalkozásokkal
várja a gyerekeket
hétfőtől szombatig.
A VM4K érdekes
beszélgetéseket szervez
minden csütörtök este.
Tegnap este is volt
1 érdekes beszélgetés
Elor Eminával
a szabadkai VM4K-ban.
Elor Emina 1 magyar színésznő.
Tegnap szeptember 24-e,
csütörtök volt.
Az érdekes beszélgetésekre
ingyenes a belépés
a szabadkai VM4K-ban
minden csütörtök este.
A VM4K várja
a gyerekeket és
a felnőtteket is
a szervezett programokra.


A két napos rendezvénysorozat ünnepélyes megnyitóját szombaton délben tartják.

A sorrendben 32. alkalommal megszervezett rendezvényre számos programmal készülnek a szervezők kicsiknek és nagyoknak egyaránt. Lesz gyümölcs- és zöldségkiállítás, bor és pálinkakínálat, hagyományos kézműves vásár, valamint kulturális és művészeti program is. A legkisebbeknek egyebek mellett táncházzal és különféle gyermekelőadásokkal is készülnek.
A rendezvény részletes programja a Palics Park Kft. weboldalán olvasható. A rendezvény színhelye a Vigadó, a Nagy Park és a tópart melletti sétány lesz. Ercsi Hargita, Szabadka Városi Tanácsának turizmussal megbízott tagja a rendezvény fontosságáról beszélt.
„Ez a rendezvény, mint az összes többi rendezvény nagyon fontos számunkra, mivel a fő turisztikai idény nyáron zajlik Palicson, és a turisztikai idény meghosszabbítása a cél különböző rendezvények rendezésére az őszi és a későbbi időszakokban is. Ez egy nagyon látogatott rendezvény, sokan meglátogatják nem csak a környékről, a környékbeli lakosok, hanem a régióból és külföldről is nagyon sokan érkeznek és már várják ezt a rendezvényt, amely nagyon sok programmal várja a látogatókat.”

Szüreti Napok lesznek Palicson

Szüreti Napokat szerveznek a hétvégén Palicson.

Hétvége szombat és vasárnap.
Idén 32. alkalommal szervezik meg
Palicson a Szüreti Napokat.
A Szüreti Napok ünnepélyes megnyitóját
szombaton 12 órakor tartják.
Szombat szeptember 10-e lesz.
A palicsi Vigadón, a Nagy Parkban
és a tópart melletti sétányon lesz megszervezve
a Szüreti Napok.
Lesz gyümölcskiállítás, zöldségkiállítás,
bor és pálinkakínálat, kézműves vásár.
Kulturális és művészeti programok is
várják a látogatókat a palicsi Szüreti Napokon.
A gyerekek számára táncház
és különféle gyermekelőadások lesznek.
A rendezvény részletes programja
a Palics Park Kft. internetes oldalán olvasható.


Népművészeti tábor a Népkörben

Elkezdődött a Már minálunk... elnevezésű népművészeti tábor a szabadkai Népkör Magyar Művelődési Központban. Az eseményen többek között népi énekeket, néptáncokat és agyagozást tanulhatnak a gyerekek.

A július 9-ig tartó táborba 15 fiatal jelentkezett.
Népzenétől és gyerekek hangjától volt hangos a szabadkai Népkör Magyar Művelődési Központ épülete. A fiatalok nagy örömmel sajátították el a néptánclépéseket a színpadon.
Kolovity Sztella: „Már régóta ide járok. Szoktam jönni nyáron, mert itt jók a foglalkozások. Szeretek idejárni.”
Huszár Dominik és Teodor: „- Voltatok már hasonló táborban?
- Nem.
- Tetszik?
- Igen. Eddig csak kiránduláson voltunk egy hosszún.”
A gyerekeket Nagy Danyi Timea és Botka Réka, a Népkör néptáncoktatói tanítják. Mindkettőjük már évek óta foglalkozik fiatalokkal.
Botka Réka: „Táncos foglalkozásokat vezetünk. Öt napig tart a tábor, minden napra egy dialektus területet választottunk. Egyik nap Alfölddel foglalkozunk, másik nap Felfölddel, Moldvával, Erdéllyel és Dunántúlival. Ezek a témáink, ezeket dolgozzuk fel a gyerekekkel játékosan.”
Rumenyákovity Szilvia, a Népkör programszervezője számára nagy öröm, hogy ilyen sokan érdeklődtek a tábor iránt.
„A tábor többek között néptáncfoglalkozást, népiének-tanulást, viseletbemutatót foglal magában, különböző kézművességgel fog foglalkozni, illetve foglalkozik. A tábor vendége ifjú Ozsvár Péter, aki agyagozást fog tanítani a gyermekeknek. Igyekeztünk minél széleskörűbben bemutatni a népművészetnek több ágát. Természetesen a táborban nemcsak olyanok vesznek részt, akik már korábbi néptánctudással vagy népiének tudással rendelkeznek, hanem olyanok is, akik most szeretnének ebbe belekóstolni.”
A Népkör az óvódásoknak is szervez programot. Az Aranykapu Vakáció elnevezésű esemény július 7-étől kezdődik és egészen augusztus 22-éig tart. A nyáron ezen kívül színjátszó és képzőművészeti tábort is fognak tartani.

Népművészeti tábor a Népkörben

Tegnap népművészeti tábor kezdődött a Népkörben.

Tegnap július 5-e, hétfő volt.
A népművészeti tábor a Már minálunk…
elnevezést kapta a szabadkai
Népkör Magyar Művelődési Központban.
A népművészeti tábor július 9-ig tart a Népkörben.
Július 9-e péntek lesz.
A népművészeti táborba 15 fiatal jelentkezett.
A népművészeti táborban a fiatalok
népi énekeket, néptáncokat és agyagozást is tanulhatnak.
Tegnap a fiatalok már nagy örömmel tanulták
a néptánc különböző lépéseit a színpadon.
A gyerekeket a Népkör 2 néptánc oktatója,
Nagy Danyi Tímea és Botka Réka tanítja.
Mindkettő néptánc oktató már több éve
foglalkozik gyerekekkel.
A szabadkai Népkör óvodásoknak is
szervez programokat.
Az Aranykapu Vakáció nevű program
július 7-től augusztus 22-ig fog tartani.
Holnap július 7-e, szerda lesz.
A nyáron színjátszó és képzőművészeti tábort is
szervez majd a szabadkai Népkör.
Nagy szeretettel várják a kisgyerekeket
és a fiatalokat is a szabadkai Népkör programjaira.


A legolvasottabb kortárs magyar szerzővel találkozhatnak

Első vajdasági látogatásának apropójából exkluzív interjút ad Lőrincz L. László, vagy írói álnevén Leslie L. Lawrence a Pannon Televíziónak.

A legolvasottabb kortárs magyar szerzővel ma este 7-kor Szabadkán a Népkörben, holnap pedig a zentai Alkotóházban találkozhatnak a rajongók.
Lőrincz L. László, író: „Nagyon kellemes, már én is régóta gondoltam arra, hogy eljövök előbb-utóbb Vajdaságba. Szerencsére sikerült megszervezni egy kedves barátommal, aki meghívott és eljöttem. Gondolom, hogy itt sok jó élményben lesz részem, kellemes emberekkel beszélgetni, körülnézni kicsit, hátha még egy könyv is születik ebből a látogatásból.”

Lőrincz L. László Vajdaságban

Lőrincz L. László magyarországi.
Lőrincz L. László 1 nagyon híres kortárs magyar író.
Kortárs író az, aki a jelenben ír.
Lőrincz L. László nagyon sok könyvet írt.
Lőrincz L. László könyveit nagyon sok ember olvassa.
Lőrincz L. László a könyveit álnéven írja meg.
Álnév kitalált nevet jelent.
Lőrincz L. László álneve a Leslie L. Lawrence.
Lőrincz L. László első alkalommal érkezett Vajdaságba.
A rajongók ma este 7 órakor tudnak találkozni Lőrincz L. Lászlóval.
A rajongók Szabadkán a Népkörben tudnak találkozni az íróval.
Rajongó az az ember, aki nagyon szeret 1 híres embert.
Lőrincz L. László interjút ad ma a Pannon Televíziónak.
Az interjúban a riporter fog beszélgetni az íróval.
Ma szeptember 18-a, szerda van.
Holnap a zentai Alkotóházban tudnak találkozni a rajongók az íróval.
Holnap este 7 órakor lesz Lőrincz L. László a zentai Alkotóházban.
Holnap szeptember 19-e, csütörtök lesz.


Keressék fel idén is a Szabadkai Zsinagógát a Múzeumok Éjszakáján!

Szeretettel várják mindazokat, akik már számtalanszor megcsodálták Európa második legnagyobb zsinagógáját, és azokat is, akik élőben még sosem látták szépségét.

Május 18-án 18 órától 23 óráig ingyenes belépést biztosítottak minden érdeklődőnek.
Este 20 órától a "Four on the floor" szaxofonkvartett hangversenyét élvezhetik a zsinagóga meseszép parkjában.
Számítanak megtisztelő jelenlétükre!

Érdekes programok a Szabadkai Zsinagógában a Múzeumok Éjszakáján

Érdekes programok várják a látogatókat a Szabadkai Zsinagógában a Múzeumok Éjszakáján.

A Múzeumok Éjszakája május 18-án lesz Szabadkán.
Május 18-án délután 6 órától este 11 óráig
ingyenes programok várják az érdeklődőket
a Szabadkai Zsinagógában.
Este 8 órától a "Four on the floor" nevű szaxofon együttes
hangversenyét élvezhetik a zsinagóga parkjában.
A szervezők szeretettel várják azokat, akik
már sokszor megcsodálták a Szabadkai Zsinagógát,
és azokat is várják, akik élőben még sosem látták szépségét.
A Szabadkai Zsinagóga 1 gyönyörű épület kívülről és belülről is.
A Szabadkai Zsinagóga Európa második legnagyobb zsinagógája.


Miklósa Erika, valamint a Szalonna és Bandája lépett fel a Zsinagógában

A Kárpát-medence zenei kincsei címmel szerveztek koncertet a szabadkai Zsinagógában tegnap. A programban az autentikus népzene mellett a közönség népdalfeldolgozásokat is halhatott.

A résztvevők Miklósa Erika operaénekes és Pál István Szalonna és Bandája fellépését követhették figyelemmel.
Pál István „Szalonna” prímás és zenekara, valamint Miklósa Erika világhírű operaénekes különleges formációját követhették figyelemmel csütörtök este a szabadkai Zsinagógába látogatók. A repertoárt a Kárpát-medence különféle területeiről származó népzenei kincsek, a Kodály Zoltán gyűjtéséből származó dallamok, a közös duettek és vidékünkről származó nóták is színesítették.
Mikósa Erika nem először lépett fel Szabadkán. Mint mondja, közel áll szívéhez Szabadka. „Az én gyerekkorom nagyon erősen és szervesen idekötődik. Édesanyám vajdasági születésű, és amíg férjhez nem ment, addig itt élt, szóval a nagyszüleim két utcával innen laktak és amikor a központba mentem, mindig elmentem a Zsinagóga mellett, akkor nem volt ilyen szép állapotban. Gondolom, ez is, meg az is, hogy én abban a városban, ahol gyerekeskedtem, ami nagyon sokat jelentett nekem érzelmileg is, emberileg is, én itt énekelhetek, ez mindig egy emocionális pillanat, úgyhogy nagyon örülök, hogy meghívtak újra és most egy egészen különleges formációval koncertezhetek.”
A népzene és az opera ötvözte hangversenyt a második alkalommal megrendezett Kárpát-medencei Komolyzenei Fesztivál keretében tekinthette meg a közönség.

Miklósa Erika lépett fel a Zsinagógában

Miklósa Erika, valamint a Szalonna és Bandája lépett fel tegnap a szabadkai Zsinagógában.

Tegnap szeptember 22-e, csütörtök volt.
A Kárpát-medence zenei kincsei címmel
szervezték meg a koncertet
a szabadkai Zsinagógában.
A közönség népzenét és népdalfeldolgozásokat
hallhatott Miklósa Erikától
és Pál István Szalonna és Bandájától.
Miklósa Erika 1 világhírű operaénekes.
Pál István művésznevén Szalonna
1 nagyon híres magyarországi prímás.
A prímás hegedűn zenél.
Miklósa Erika már többször is fellépett Szabadkán.
Miklósa Erika elmondta, nagyon szeret
Szabadkára utazni, mert gyermekkorában is
sok időt töltött a városban.
Miklósa Erika édesanyja vajdasági születésű.
A szabadkai közönség nagy szeretettel fogadta
a világhírű operaénekest
és a híres prímást és zenekarát.


34 vajdasági magyar képzőművész alkotásait állították ki Szabadkán

A tárlatot a Népkör Magyar Művelődési Központ körgalériájában tekinthetik meg az érdeklődők.

A Vajdasági Magyar Festészet 2018. című tárlatot minden év novemberében mutatják be, először Topolyán, a vajdasági magyar festészet ünnepe alkalmából.
A csütörtök esti megnyitón Mile Tasić kritikus és Sutus Áron, a Vajdasági Magyar Művelődési Szövetség elnöke méltatta a kiállított munkákat.

Képkiállítás Szabadkán

34 vajdasági magyar képzőművész munkáját állították ki Szabadkán.

A képkiállítás az, amikor egy festő képeit kirakják a falra, és az emberek megnézhetik.
A képzőművész ugyanaz, mint a festő, aki képeket fest vagy rajzol.
A szabadkai Népkör Magyar Művelődési Központban lehet megnézni a képeket.
A Népkör Magyar Művelődési Központ olyan hely, ahol sok kulturális program van tartva.
A képkiállítás is kulturális program.
2019.február 28-án, csütörtökön volt a képkiállítás megnyitója.
A megnyitó a képkiállítás első napját jelenti.
A képkiállítást minden ember megnézheti a szabadkai Népkör Magyar Művelődési Központban.


Szabadkán szívesen koncerteznek

A 100 Tagú Cigányzenekar lépett fel Szabadka főterén. A hangverseny egyike volt a városnapi programoknak.

Szabadka város napja alkalmából a főtéren lépett fel a Magyar Örökség-díjas 100 Tagú Cigányzenekar péntek este. A hungarikumnak számító együttes ez alkalommal hatvan zenésszel érkezett, akik virtuóz cigányzenét és jól ismert klasszikusokat játszottak.
A világ legnagyobb cigányzenekara szórakoztatta a szabadkai közönséget pénteken. Az általuk játszott műveket csak rájuk jellemző, egyedi hangszerelésben szólaltatták meg. Kotta nélkül játszanak. A világon egyedülálló zenei formáció vezetője, Beke Farkas Nándor azt mondta, szereti a szabadkai közönséget, és ide mindig hazajönnek.
Beke Farkas Nándor, menedzser, 100 Tagú Cigányzenekar: „Szeretnek minket itt, a Vajdaságban, otthon érezzük magunkat. Nem lépkedtünk át, csak fizikális határokat, ezért mi itthon vagyunk.¨
Az esten fellépett a szabadkai prímás, ifj. Kurina Gusztáv is.
Ifj. Kurina Gusztáv, hegedűművész: „Ez egy élmény, hogy ilyen világhírű zenekarral lépek fel, mint a budapesti 100 Tagú Cigányzenekar, szólistaként ez nagyon nagy megtiszteltetés.”
Sokan várták a koncertet, többen már jóval a kezdés előtt kijöttek. Lakatos Mátyás azt mondta, ha teheti mindig megnézi őket.
„Nagyon jó zenekar. Személyesen ismerem Lendvai Csócsit, a főprímásukat és a fiatalabb prímást, a Sárközi Lajost is, ő is kiváló, volt alkalmam egy-két bulin velük lenni, úgyhogy ez egy zenésznek olyan élmény, hogy nem lehet elfelejteni.”
Ma 21 órától Stefan Milenković ismert hegedűművész lép fel a Szabadkai Szimfonikus Zenekar kíséretében a város főterén.

A 100 Tagú Cigányzenekar lépett fel Szabadkán

A 100 Tagú Cigányzenekar lépett fel tegnap este Szabadkán.

Tegnap szeptember 2-a, péntek volt.
A magyarországi 100 Tagú Cigányzenekar
Szabadka városnapja alkalmából lépett fel.
Szabadka főterén volt a 100 Tagú Cigányzenekar koncertje.
Az együttes 60 zenésszel érkezett Szabadkára.
A 100 Tagú Cigányzenekar
a világ legnagyobb cigányzenekara.
Beke Farkas Nándor elmondta,
szereti a szabadkai közönséget
és itt mindig otthon érzik magukat.
Beke Farkas Nándor a zenekar vezetője.
Nagyon sokan látogattak ki tegnap este
Szabadka főterére meghallgatni
a 100 Tagú Cigányzenekart.
Ma este 9 órától Stefan Milenković
ismert hegedűművész lép fel
a Szabadkai Szimfonikus Zenekar kíséretében
a város főterén.
Ma szeptember 3-a, szombat van.


Piano fest Szabadkán

December elseje és hetedike között hat koncert és egy évek óta sikeresen működő mesterkurzus várja az érdeklődőket és a résztvevőket.

A kurzusra hétfőtől csütörtökig kerül sor a Szabadkai Zeneiskolában, amit japán és izraeli zongoraművészek tartanak. A rendezvény szabadon látogatható. A fesztiválon szólóestek, kétzongorás és négykezes koncertek lesznek. A fellépők hat országból érkeznek.
Görög Noémi, művészeti igazgató, Electe Egyesület: „December elsején lesz az első. Tijana Andrejić-Tenji és Aleksandar Đermanović játszanak majd. Műsorukon Mozart és Schubert művek szerepelnek. December 2-án Danijel Gašparović és Nikola Kos játszanak Horvátországból, műsorukon Schubert, Debussy, Pulank és Papandopulo művei csendülnek fel. Harmadik este, vasárnap a kurzusvezetők játszanak, Yuval Admony és Tami Kanazawa. Ők Rahmanyinov, Mendelssohn és Liszt műveket adnak majd elő.”
December 4-én a Szabadkai Zeneiskolában Szergej Rahmanyinov kétzongorás művei csendülnek fel, Aleksandar Sinchuk és Vladimir Milošević közreműködésével. Ezt követően december 5-én ismét a városházára várják az érdeklődőket, ahol egy magyarországi művész, Balog József lép fel. Műsorán Liszt Ferenc és Bartók Béla művei szerepelnek.
Dragana Nikolić, igazgató, Szabadkai Zeneiskola: „Megtiszteltetés számunkra, hogy egy ilyen rangos zongorafesztivál házigazdái lehetünk, amelyből tanáraink és diákjaink is olyan tudással, tapasztalattal, ismeretségekkel gazdagodva távoznak, amelyek a jövőben szolgálják majd őket.”
A zongorafesztivál az Electe Egyesület és a szabadkai Zeneiskola szervezésében valósul meg. A hangversenyek a zeneiskolában 19 órakor, a városházán pedig 20 órakor kezdődnek. A belépés díjtalan.

Zongora fesztivál lesz Szabadkán

December 1-je és 7-e között tartják a Piano festet Szabadkán.

A Piano festen zongorakoncerteket látogathatnak az érdeklődők.
A Piano festen zongora kurzus is lesz.
A zongorakurzust december 4-e és 7-e között tartják
a Szabadkai Zeneiskolában.
A kurzusra várják az érdeklődőket és a résztvevőket.
A zongorakurzust japán és izraeli zongoraművészek tartják.
A fesztiválon összesen 6 koncertet tartanak.
A fellépők 6 országból érkeznek Szabadkára.
A koncerteket a szabadkai városházán
és a szabadkai Zeneiskolában tartják meg.
A koncertekre a belépés ingyenes.
A zongorafesztivált az Electe Egyesület
és a szabadkai Zeneiskola szervezi meg.
A koncertek a zeneiskolában este 7 órakor kezdődnek.
A városházán este 8 órakor kezdődnek a koncertek.


Világzenék találkozása Palicson

Idén a régi megszokott helyszínen tartották a 19. Etnofestet Palicson. A kétnapos zenei fesztiválon továbbra is szokatlan, egyedi világzenét játszó együttesek mutatkoztak be.

Ausztriából, Zimbabwéból, Belgiumból és természetesen Szerbiából is érkeztek zenészek. Pénteken az indiai és afrikai dallamvilágé volt a főszerep, szombaton pedig balkáni zenei motívumokat hallhatott a közönség. A fesztivál szervezői most is a zenei professzionalizmusra törekedtek és minőségi zenét kínáltak.
Dejan Vujinović, művészeti vezető: „Olyan zenészekkel foglalkozunk, akik mélyből, igazi hagyományokból merítenek, de olyanokkal is akik továbblépnek ezen és ma a XXI. században próbálnak új kifejezésekkel és zenei kreációval előállni.”
A belgrádi Svetlane Spajić énekkör a legmélyebb gyökerekből táplálkozik, a szerb népi énekek előadásakor nagy hangsúlyt fektetnek a régi, ma már elfeledett hangképző technikákra és éneklési módokra. „A mi csapatunk sajátossága, hogy a hagyományt ápolók legidősebbjeitől és legjobbjaitól tanuljuk az énekeket.”
A fesztivál szervezői a MOST Music projektnek is köszönhetően ezúttal is minőségi zenét kínáltak, és a projekt fesztiválcsere-programjának köszönhetően Dejan Vujinović őszre Finnországba válogatja majd a balkáni programokat.

Világzenék találkozása Palicson

Idén is Palicson tartották meg 19. alkalommal az Etnofestet.

A 2 napos zenei fesztiválon idén is
szokatlan, különleges világzenét játszó
együttesek léptek fel.
Az Etnofest péntek este kezdődött
és tegnap este fejeződött be.
Péntek június 24-e volt.
Tegnap június 25-e, szombat volt.
Az Etnofestre Ausztriából, Zimbabwéból, Belgiumból
és Szerbiából is érkeztek zenészek.
Pénteken indiai és afrikai dallamokat
hallhattak az érdeklődők Palicson.
Szombaton balkáni dalokat hallhatott a közönség.
A fesztivál szervezői igyekeztek
minél minőségesebb zenét kínálni
az Etnofestre látogatók számára.


Megnyitotta kapuit a Nemzetközi Gyermekszínházi Fesztivál Szabadkán

A hat napon át tartó rendezvény versenyprogramjában magyar, olasz, francia, spanyol, indonéz és görög előadások váltják majd egymást 10, 12 és 17 órai kezdettel. A belépés díjtalan.

29. alkalommal is átadták a Kis herceg-életműdíjat a Nemzetközi Gyermekszínházi Fesztivál ünnepi megnyitóján a Szabadkai Gyermekszínházban. Idén Marijana Petrovićnak a belgrádi Duško Radović gyermekszínház színészének és dramaturgjának, valamint Viktor Šrajman orosz-izraeli rendezőnek ítélték oda a rangos nemzetközi elismerést.
Tizenegy ország tizennégy előadását láthatja a közönség a Nemzetközi Gyermekszínházi Fesztivál hat napja alatt. Az előadásokra hagyományosan szinte minden szabadkai általános iskolából és óvodákból érkeznek szervezetten a gyerekek.
A versenyprogram hétfő déli előadására a szabadkai Jovan Jovanović Zmaj Általános Iskolából 35 elsős és másodikos diák érkezett.
Némedi Retek Zsuzsanna, osztálytanító: "Fontos, hogy már kisgyermek korban megismerjék a saját és a más népek kultúráját. Hogyan viselkedünk a színházban, és nem utolsó sorban maga az élmény, a színházi élmény nagyon fontos a gyermekek számára. A képzeletviláguk, hogy fejlődjön, gazdagodjon, színesedjen a szókincsük."
Hangok és zene segítségével igyekeztek átadni a gyerekeknek a Mol tündér álma című darab szerzői az álmokért és a barátságért való küzdelem fontosságát. A zenére épülő előadás zeneszerzője Zádori Szilárd, aki egyben az előadás bábszínésze is. Dióhéjban elmesélte az előadás történetét.
"Egy padláson játszódik az egész történet, ahol megismerkedhetünk Mol tündérrel, aki egy moly lepke és az a legnagyobb problémája, hogy bár tündér és vannak szárnyai mégsem tud repülni. De meg akar tanulni, egy nagyon kreatív tündér, nem adja fel, hanem szétnéz a padláson és összeszerel mindenféle dolgot, amit talál a padláson. E közben találkozik Dúrral, a kis kukaccal, akivel együtt oldják meg ezt a problémát."
Nem először szerepel a 65 éves egri Harlekin Bábszínház előadásaival a Nemzetközi Gyermekszínházi Fesztiválon. A Tündérszép Ilona után idén a Mol tündér álma című darabbal mérettetnek meg a verseny jellegű fesztiválon.
Szűcs Réka, rendező: "Számunkra ez egy nagyon fontos kihívás és megmérettetés és nagyon szeretjük az itteni és meghívott előadásokat is látni. Ilyenkor jó, hogy nemzetközi szinten is lehet látni más előadást is. Szóval mindig nagyon várjuk és nagy-nagy örömmel jövünk ide, mert ez egy fantasztikus fesztivál."
A szervezők a Nemzetközi Gyermekszínházi Fesztivál keretén belül kísérőprogramokkal is készültek: könyvbemutatók, kiállítások lesznek a Szabadegyetemen és a Danilo Kiš Alapítvány termeiben, illetve műhelymunkákban és tudományos, nemzetközi fórumon is részt vehetnek az érdeklődők.

Elkezdődött a Nemzetközi Gyermekszínházi Fesztivál Szabadkán

Vasárnap elkezdődött a Nemzetközi Gyermekszínházi Fesztivál Szabadkán.

Vasárnap szeptember 18-a volt.
Idén 29. alkalommal szervezik meg
a Nemzetközi Gyermekszínházi Fesztivált Szabadkán.
A Nemzetközi Gyermekszínházi Fesztivál
6 napig tartó rendezvény.
A fesztiválon magyar, olasz, francia, spanyol
indonéz és görög előadásokat is
láthatnak majd a gyerekek.
Az előadások délelőtt 10 órakor,
12 órakor és délután 5 órakor kezdődnek.
A gyermekelőadásokra a belépés ingyenes.
Tegnap adták át a Kis herceg-életműdíjat
a Nemzetközi Gyermekszínházi Fesztivál
ünnepi megnyitóján a Szabadkai Gyermekszínházban.
Tegnap szeptember 19-e, hétfő volt.
Összesen 11 ország 14 előadását láthatja
a közönség a Nemzetközi Gyermekszínházi
Fesztivál 6 napja alatt.
Az előadásokra minden szabadkai
általános iskolából és óvodákból
érkeznek gyerekek.
Tegnap a 12 órai előadásra a szabadkai
Jovan Jovanović Zmaj Általános Iskolából
35 elsős és másodikos diák érkezett.
A Nemzetközi Gyermekszínházi Fesztivál
mellett érdekes programokkal várják
az érdeklődőket a szervezők.
Ilyen program például a könyvbemutatók,
kiállítások a szabadkai Szabadegyetemen
és a Danilo Kiš Alapítvány termeiben.
A Nemzetközi Gyermekszínházi Fesztivál
péntekig, vagyis szeptember 23-ig tart


Akció a Szabadkai Városi Könyvtárban

A középiskolás tanulók a könyv hónapjában, 2020. október 1-től október 30-ig 400 dináros áron lehetnek tagjai a Szabadkai Városi Könyvtárnak.

Az intézmény 130. születésnapja alkalmából október 12. és 16. között minden érdeklődő 400 dinárért válhat a könyvtár tagjává. A tagság tizenkét hónapig érvényes minden osztályon és fiókkönyvtárban.
Ebben az időszakban a megengedett időnél hosszabb ideig kikölcsönzött könyveket késedelmi díj fizetése nélkül vissza lehet hozni.

Akció a Szabadkai Városi Könyvtárban

A könyv hónapjában
október 1-jétől
október 30-ig
akciósan tudnak
betagosodni
a középiskolások
a Szabadkai Városi Könyvtárba.
A középiskolásoknak
400 dinárt kell fizetni
a tagosodásért
októberben.
Október 1-je
tegnap, csütörtökön volt.
A könyvtárnak idén
októberben lesz
a 130. születésnapja.
Idén 2020 van.
Ezért október 12.
és október 16. között
mindenki 400 dinárért
tud tagosodni
a Szabadkai Városi
Könyvtárba.
A tagság 12 hónapig
érvényes.
12 hónap 1 évet jelent.
A tagosodás kifizetésével
könyveket lehet
kölcsönözni a könyvtárból,
és a könyvtár
olvasótermében is lehet olvasni.
A Szabadkai Városi Könyvtár
várja az érdeklődőket.


Tizenöt szakkör egyetlen egyesületben

Évadot zárt a Palics Magyar Művelődési Egyesület. Tizenöt szakkörben folyik a munka az óvodásoktól a nyugdíjasokig, és van olyan család, amelynek mindhárom generációja részt vesz az egyesület munkájában. Eseménydús év áll mögöttük.

A Palics Magyar Művelődési Egyesületben programból volt bőven az elmúlt egy évben. A záróműsorban a teljesség igénye nélkül vonultak fel az egyesületben működő szakkörök. A legkisebbek táncoltak, kórusban énekeltek, a nyugdíjasok citeráztak. Mind a tizenöt működő szekció nagy látogatottságnak örvend.
Csiszár Molnár Anna, elnök, Palics Magyar Művelődési Egyesület: „Tényleg emberfeletti teljesítmény az, ami itt megvalósult, főleg aki látja a hátterét is, hogy milyen lehetőségek és adottságok vannak ehhez. Bízom abban, hogy valamilyen megoldás fog születni arra vonatkozóan, hogy ezt intézményként lehessen működtetni, hiszen kívülről úgy látszik, mintha intézmény lenne, de itt minden önkéntes alapon folyik, állandó foglalkoztatottak nélkül. Ezt szerelemből nagyon sokáig nem lehet így csinálni.”
Az Orchidea kézművescsoport tavaly bekapcsolódott a Nemzeti Művelődési Intézet Szakkör nevű programjába. A Központ előcsarnokában állították ki nemezelt és hímzett alkotásaikat.
Kosányi Valéria, a kézimunkacsoport vezetője, Palics MME: „Hat hónapon át készítettük a dolgokat, ami azt jelenti, hogy tavaly szeptemberben kezdtük és most májusban fejeztük be. Nagyon sok munkánk volt. Huszonkét online lecke, és ahogy győztük, úgy haladtunk.”
A palicsi Művelődési Egyesület többgenerációs programot kínál.
Bukovec Melinda, tag, Palics MME: „Az egyesületbe én tornázni szoktam járni, a másik lányaim néptáncra, rajzra, néha kézműves foglalkozásokra.”
A rajzcsoportosok is összegyűjtötték és bemutatták munkáikat. Az egyesület ugyan hivatalosan évadot zárt, de a munka nyáron is folyik, táborba várják majd a gyerekeket.

Évadzárót tartott a Palics Magyar Művelődési Egyesület

Tegnap évadzárót tartott a Palics Magyar Művelődési Egyesület.

Tegnap június 15-e, csütörtök volt.
Összesen 15 szakkörben folyik a munka
a Palics Magyar Művelődési Egyesületben.
Az óvodásoktól a nyugdíjasokig részt vesznek
az egyesület szakköreiben.
Nagyon sok programot tartottak az elmúlt 1 évben az egyesületben.
Mind a 15 működő szakkör fellépett a tegnapi évadzáró műsoron.
A legkisebbek táncoltak, kórusban énekeltek,
a nyugdíjasok citeráztak.
Az Orchidea kézművescsoport nemezelt
és hímzett alkotásait is kiállították a központ előcsarnokában.
A rajzcsoportosok is összegyűjtötték és bemutatták munkáikat.
Az egyesület hivatalosan évadot zárt,
de a munka nyáron is folytatódik.
A nyári időszakban táborba várják a gyerekeket.